Txalapartak berrargitaratu du 'No me avergoncé del Evangelio' liburua - Nafarroa - 2019-09-23 - euskalerriairratia.eus\nTxalapartak berrargitaratu du 'No me avergoncé del Evangelio' liburua\nEuskalerria Irratia 2019-09-23 14:03\nMarino Ayerrak liburuan jaso zuen 1936ko estatu kolpean Altsasuk jasan zuen errepresioa.\nTxalaparta argitaletxeak Marino Ayerraren No me avergoncé del Evangelio liburua berrargitaratu du; Nafarroan, eta zehazki, Altsasun, 1936an izandako errepresioaren testigantza esanguratsu eta gordina. Egilearen alabaren, Teresa Ayerraren bultzadaz argitaratu dute berriz lana, eta Altsasuko Udalaren lankidetza eta babesa izan dute horretarako.\nMarino Ayerrak 1958an argitaratu zuen lana lehendabiziko aldiz, Periplo argitaletxearekin, eta gero beste zenbait edizio izan ziren, baina guztiak agortu ziren. Oraingoan, Txalapartak aurkeztu du.\nAyerra Irunberrin jaio zen 1903an, eta 1928an apaiz egin zen. 1936an Altsasura heldu zen, apaiz gisa, eta herrira heldu eta hurrengo egunean, estatu kolpea izan zen. 22 urte beranduago, liburu batean bildu zuen herriak urte hartan jasandako errepresioa. Liburuak arrakasta handia izan zuen. Oso garrantzitsua izan da kolpe militarraren lehen egunetan gertatutakoa jakiteko, eta elizak jokatutako papera ezagutzeko. Hain zuzen, Jose Maria Jimeno Jurio edo Julian Casanovaren gisako historialariek ere erabili izan dute lana.\nTxalapartak hartu du orangoan hura berrargitaratzearen ardura, eta Jon Jimenez editoreak adierazi duen moduan, hainetzat "ezinbestekoa" izan da la hori egitea, liburuak garrantzi handia baitu, 1936an gertatutakoa lehen pertsonan azaltzne duen testigantza bat delako.\nLiburua modu klandestinoan saltzen zuten frankismoan, ebanjelioa balitz bezala. Eta, liburuak bezala, egileak ere pairatu zuen jazarpena. Hain zuzen, 1940an Hegoamerika alde egin zuen; lehenik Uruguaira, eta ondoren Argentinara. Hori izan zuen bizitoki 1988an hil arte. Hala, haren lanarekin, memoria historikoaren puzzlean pieza bat gehiago jartzeaz gain, idazlea berreskuratu eta haren izena berriz kalera atera nahi dutela adierazi du Jon Jimenezek.\nLiburuaren egilearen alabak, Teresa Ayerrak, lanaren gogortasuan eta krudeltasuna nabarmendu du, baina, era berean, gogortasunaren barruan atsegina dela adierazi du; eta ederra, besteak beste, deskribapenei esker garai hartara lekualdatzen duelako irakurlea. Zentzu horretan, Jon Jimenezek ere aipatu du liburuak, beste lan akademiko batzuek ez bezala, beldur eta kaos egun horien inguruko ikuspuntu emozional bat ematen duela.\nJavier Ollo Altsasuko alkateak idatzi du lanaren hitzaurrea, eta Teresa Ayerrak, berriz, epilogoa. Ollok azpimarratu du Ayerraren lana baliagarria dela Altsasuko historia osatzeko, eta egia ezagutzeko. Egilearen alabak, berriz, azaldu du nola jarraitu zuen haren aitaren historia atzerrira joan ondoren.


LABek industrian prekarietatea eta estatalizazioa gainditzeko borrokarako deia egin du\nPrentsaurrekoan adierazi dute patronalen estrategia argia dela eta ez dutela disimulatzen duten babes instituzionala. Hala, industrian dagoen prekarietatea salatu dute. Adierazi dute kontratuen %92 ebentualak direla eta gaineratu industrian krisi ekonomikoa erabili zutela aldaketa estrukturalak egiteko eta negoziazio kolektiboak eteteko. Hitzarmenak lortzeko borrokan ibili direla azaldu dute. Salatu dute enpresa esparrutik bakarrik ezin dela bermatu langile guztien negoziazio kolektiborako eskubidea. Borroka lokalez gain sektoreko hitzarmenak berreskuratzea ezinbestekoa dela zehaztuz. Izan ere, sektoreko hitzarmenek langile guztiei oinarrizko eskubideak aitortzeaz gain, estatalizazioari mugak jartzeko beharrezko tresna direla esan dute.\nZaharren egoitzetako langileek 56 egun daramatzate greban akordiorik gabe\nGipuzkoako zaharren egoitzetako langileek 56 egun daramatzate greban, eta gaur mobilizazioa egin dute Gipuzkoako Foru Aldundiaren (egoitzaren) atarian. Mitxel Lakuntza ELAko koordinatzaile nagusiak adierazi du aldundia gezurretan ari dela eta jarrera “hipokrita” mantentzen ari dela. ELAko koordinatzaile nagusiak larritzat jo du Gipuzkoako Foru Aldundiaren jarrera. Akordiorik ez dela lortu esanaz, ELA eta patronalaren arteko akordioa faltsutu izana leporatu dio Lakuntzak aldundiari. Horrela, Lakuntzak salatu du aldundiak gatazka luzatzearen ardura sindikatuaren eta patronalaren gain utzi nahi duela, bere erantzukizunari aurre egin beharrean. Bestalde, ELAko ordezkariek egoera bideratzeko bilera egin nahi izan dute Markel Olano Gipuzkoako ahaldun nagusiarekin, baina Lakuntzak salatu du honek uko egin diola biltzeari. Lakuntzak azpimarratu du grebari eustea beste aukerarik ez dutela. Mitxelek gogora ekarri ditu greban dauden komisaldegi eta epaitegietako garbitzaileak eta baita Tabakalerako UBIk liburutegiko langileak ere. Era berean, azpimarratu du zaharren egoitzetako greba greba feminista dela eta aldarrikapen feministak ez direla martxoaren 8ra mugatu behar.


Parlamentuan terrorismo delitua arautzen duen artikulua aldatzeko eskaera - Altsasu - Guaixe.eus\nParlamentuan terrorismo delitua arautzen duen artikulua aldatzeko eskaera\nGuaixe 2017-02-08 16:11\nLaura Perez (Ahal Dugu), Adolfo Araiz (EH Bildu), Marisa Simon (I-E) eta Koldo Martinez (Geroa Bai). Argazkia: @Geroa Bai\nNafarroako Gobernuari eusten dion laukoak Zigor Kodeko 573. artikulua “berehala” aldatzeko mozioa aurkeztu du. Artikulu horrekin terrorismo delituagatik auzipetu dituzte Altsasuko 11k.\nGeroa Baik, EH Bilduk, Podemos-Ahal Duguk eta Izquierda-Ezkerrak Nafarroako Parlamentuan mozioa erregistratu zuten atzo. Zigor Kodeko zazpigarren kapitulua, zehazki 573. artikulua moldatzeko eskaera Nafarroako legebiltzarrean onartu ondoren, eskaera Madrilera eramanen dute.\nTerrorismo kalifikazioa duela bi urte aldatu zuten PPk eta PSOEk. Mozioak hala dio: “Delitu bat egon daiteke terroristatzat hartzen dena, nahiz talde armatu baten babespean ez izan. Herritarren artean beldurra eragiteko eta bake publikoaren aurkako edozein ekimeni leporatzen ahal zaio terrorismo delitua, aldaketa hori txertatu zutenetik”. Oraindik ez dago jurisprudentziarik konstituzionalki ez eta Auzitegi Gorenekoan ere haren mugak zehazten dituena.\nLaukoak aldaketa kritikatzean gogora ekarri dute Nazio Batuen Erakundeak eta nazioarteko hainbat taldek aldaketa kritikatu dutela, batetik, eskubide zibilak eta askatasun demokratikoak oztopatzen dituelako eta, bestetik, terrorismoa ez diren jarrera eta jokaerak kriminalizatu daitezkeela dio organismo horrek eta adierazpen askatasuna proportzionaltasunik gabe haustea eragiten ahal dutelako.


Programa educativo 2015 | Energia hazteko\nIdatzi zure erabiltzaile-izena\nIdatzi zure erabiltzaile-izenaren pasahitza\nNire lurreko produktuak\nHazteko Energia Elikadura eta Ohitura Osasungarriei buruzko Heziketa Programarekin, irakatsi iezaiezu eskolako haurrei osasungarri jaten eta indartsu hazten, zoriontsuago izaten, azken finean. Oso erraza da. Urratsei jarraitu, eta sar zaitez gure komunitatean.\nDeskargatu unitate didaktikoa\nEtorri gure tailerrak ikustera\nEska ezazu zure diploma\n10 hezitzailetik 9k Energia hazteko Hezkuntza Programa gomendatzen dute\n0“Energia hazteko” hezkuntza-programaren nota globala\n0Egindako tailerren nota globala\n0Hezkunta-programaren erabilgarritasun-mailaren nota\n*Parte hartu duten 100 ikastetxeren laginetik jasotako datuakAurkezpena jaitsi Azalpen-bideoa ikusi\n“Hazteko Energia” Elikadura eta Ohitura Osasungarriei buruzko Heziketa Programaren helburua da lehen hezkuntzako 4. eta 5. mailako ikasleak eta haien ingurukoak elikadura orekatua eta bizi-estilo osasungarria edukitzearen garrantziari buruz sentsibilizatzea. Horretarako, Heziketa Programa ikastetxeetan garatuko da, prestatutako material didaktikoaren bitartez eta gure tailerrak bisitatuz.\nIzena ematerakoan, saio didaktikoak eskuratuko dituzu, eta zure zentroak gure tailerrak bisita ditzala eskatu ahal izango duzu. Behin Heziketa Programa burutu duzuenean, Eskola Osasungarriaren diploma jasoko duzue, eta zuen ikastetxeak ikasleen artean elikadura eta bizi-ohitura osasungarriak sustatzearen aitorpena izango du.\nHezitzailea zara? Zure zentroa erregistratu.\nZuriuneek balio dute, baina ez puntuek, marratxoak, apostrofeek eta behe marratxoek, ez puntuazio ikurrek.\nHelbide elektronikoa konfirmatu *\nBalio du helbide elektronikoak. Sistemako mezu guztiak helbide honetara joango dira. Helbide elektronikoa ez da publikoa, eta pasahitz berriren bat edo oharpenen bat igortzeko bakarrik erabiliko da.\nHerrialdea * AukeratuA CoruñaArabaAlbaceteAlicanteAlmeríaAsturiasÁvilaBadajozBalear UkarteakBartzelonaBurgosCáceresCádizKantabriaCastellónCeutaCiudad RealKordobaCuencaGironaGranadaGuadalajaraGipuzkoaHuelvaHuescaJaénErrioxaLas PalmasLeónLleidaLugoMadrilgo ErkidegoaMálagaMelillaMurtziako ErkidegoaNafarroaOurensePalenziaPontevedraSalamancaTenerifeko Santa CruzSegoviaSevillaSoriaTarragonaTeruelToledoValentziaValladolidBizkaiaZamoraZaragoza\nOnartzen ditut pribatutasun politika eta cookieak *\nEROSKI S. Kooperatiboak bezeroari jakinarazten dio bere ardurapeko fitxategi batean sartuko dituela haren datu pertsonalak, EROSKIren eta bezeroaren arteko harremana kudeatzeko, mantentzeko eta hobetzeko, merkatu, soslai eta segmentazio ikerketak eginez fitxategi horretako datuekin edota EROSKI S. Kooperatiboaren ardurapeko beste fitxategi batzuetakoekin nahasian.Bezeroak, eskabide hau beteta, baimena ematen dio EROSKI S. Kooperatiboari adierazitako bidea erabilita bere jarduera sektoreetako produktuen edo zerbitzuen promozioak igortzeko (hala nola aseguruak, maileguak, elikagaiak, etxeko osagarriak, ehunak, optikoak, higiezinak, telekomunikazioak, fidelizazioa, erregaiak, kontsumoa, kirola, aisia, denbora librea, turismoa, estetika, lurringintza eta ordainbideak). Bezeroak edonoiz utz dezake bere baimena baliorik gabe, eta edonoiz sar daiteke bere datuetan, horiek zuzentzeko edo ezeztatzeko, edo horiek erabiltzea uka dezake bere eskubideak erabilita EROSKI S. Kooperatiboarekiko, zeinak egoitza soziala helbide honetan duen: San Agustin auzoan z/g, 48230 Elorrio (Bizkaia).\nSustapen komunikazioak jasotzea baimentzen dut *\nSor ezazu kontu berria\nEz duzu zure hezkuntza-zentroa aurkitzen?\nGustatuko litzaizuke zure seme-alaben ikastetxean gure programa burutzea?\nUnitate Didaktikoko saioetan gelan egiten diren 10 ikasgai daude.\nBatzorde Zientifiko batek 10 saio egin ditu ikasleei elikadura orekatua, bizi-ohitura osasuntsuak, tokiko produktuen ezaguera, munduko beste toki batzuetako dietak eta planetaren jasangarritasuna erakusteko.\nGainera, ikasitako kontzeptu horiek erabiltzeko, ikasleek 3 tailer egin ahal izango dituzte: Eroskiren saltoki batean, tokiko ekoizle batekin eta sukaldaritzako gelan.\nEzagutu Tix & Loy\nElikadura osasungarriaren piramidea eta elikagaien multzoa\nElikadura eta ohitura osasun garriak\nNutrizio etiketatua eta nutrizio semaforoa\nNire herriko produktuak Euskadi\nNola elikatzen naizen eta nola zaintzen dudan nire mundua\nNire bihotza zaintzen dut\nGogoratzeko modulua 1\nGure tailer praktiko hauek dira gelan garatutakoa finkatzeko tresnarik egokienak. Bertan LHko haurrek kontzeptuak berenganatu eta esperientzia ahaztezina izango dute.\nHiru tailerren bidez, LHko haurrek gelan ikasitako guztia erabili ahal izango dute. Horietako bat saltoki batean da, eta menu osasungarria egiteko erosketak egiten ikasiko dute. Bigarrena tokiko nekazaritza-elikadura ekoizle baten ustiaketan izango da, eta beren eskualdeko ohiko elikagai batzuk nola ekoizten diren ikasiko dute. Hirugarrena Eroski supermerkatu edo hipermerkatu bateko sukaldaritzako gelan izango da, eta menu orekatu bat egingo dute.\nErosketa orekatua egingo dugu gaur\n“ESKOLA OSASUNTSUA” DIPLOMA\nElikadura osasuntsua eta bizi-ohitura osasungarriak sustatzen dituzten ikastetxeak aintzatetsi behar direla uste dugu. Hori dela eta, Hezkuntza Programa martxan jartzen duten ikastetxe guztiek jasoko dute “Eskola Osasuntsua” diploma.\nEska ezazu diploma


Miriam Cameros - Tutera, Nafarroa - Azken Muga\nMiriam Cameros – Tutera, Nafarroa\nBere argitalpen-ibilbidean, La cenicienta que no quería comer perdices eta cuentos para Antes de Despertar bezalako izenburuak nabarmentzen dira. Argitalpen horiek argitalpen-fenomeno bihurtu ziren hainbat herrialdetan, eta erreferente bihurtu ziren betiko ipuinen aurkako narratiboaren bila dabilen jendearentzat.\nAurten, ildo irmoari jarraituz, argitaratu berri du: Bestiario Secreto de Niñas Malas, Espainian, Argentinan, Txilen eta Uruguain, Gabriela Larralde idazlearekin batera. Gaur egun, liburu horren sekuela batean ari dira lanean: Bestiario de las Noches Imposibles.\nOn gehigarrian kolaboratzen du larunbatero, bere tira eta guzti: a ratos conmigo. Bere lehen eleberri grafikoa argitaratzear dago, Tierra Trágame izenekoa, eta Bruguera saria jaso berri du.\nBATZUETAN, ZURE BIZITZAKO PIEZA GUZTIEK ZENTZUA DUTE .\n“A veces todas las piezas de tu vida tienen un sentido”\nMural sobre papel y madera\n2,00 x 3,66 m\nMiriamek bere gremioan ohikoa ez den lana egiten du, natura betean egindako mural handi bat, estudioaren erosotasun eta laguntza informatikoetatik urrun. Lan alai eta ikusgarria, basoko pagoen artean erabat integratzen dena, beste dimentsio eta esanahi bat hartuz, txikien gozamenak eta helduengan sorpresa atsegina sortuz, jada basoan integratutako eskulturetara ohituta dagoen publikoa, baina ez marrazketa eta kolorera, tamaina honetako formatu batean.\nAgurtzane Anduetza – Zugarramurdi, Nafarroa\nAgurtzane Anduetza, (Iruñea, 1960; Zugarramurdin bizi da). Gurasoak galtzerakoan, 15 urte zituela argazkilaritzaren grina piztu\nLaurita Siles – Malaga Joseba Edesa – Karrantza\nLaurita Salesek eta Joseba Edesak 2013ko hasieran ezagutu zuten elkar eta apurka apurka elkarren amets


Elgarresta: "Ardura kolektiboa da, ez bakarrik emakumeona" - Gipuzkoako Hitza\nElgarresta: “Ardura kolektiboa da, ez bakarrik emakumeona”\n2017, uztailak 14 gipuzkoa 225\nGipuzkoako Foru Aldundiko Berdintasun Zuzendaritza bilerak egiten ari da, eskualdez eskualde, udaletako ordezkariekin. Helburua: iazko azaroaren 25ean aurkeztutako DenokZu sentsibilizazio eta prebentzio kanpaina zabaltzea, eta kanpaina horren eduki eta materialak udalen esku jartzea. “Gipuzkoako ia eskualde guztietan egin ditugu aurkezpenak; Urola Kosta eta Irun eta Hondarribia soilik falta dira”.\nIndarkeria matxistaren kontrako Aurre foru planaren parte da DenokZu kanpaina. “Foru planak lau atal ditu: emakumeei arreta zerbitzua eskaintzea, ikerketa sustatzea, formazioa ematea, eta prebentzioa eta sentsibilizazioa bultzatzea. Laugarren atal horretan sartzen da kanpaina hau”, azaldu du Miren Elgarresta Berdintasun zuzendariak.\nEmakumeak sufritzen duen edozein indarkeriari aurre egitea du helburu DenokZu kanpainak, eta gizarte osoa jartzen du jomugan. “Gizarteak kontzientzia hartu behar du emakumeen kontrako indarkeriaren ardura kolektiboa dela, ez bakarrik emakumeona. Denok gara indarkeria honen biktima, emakume zein gizon, eta gu guztion kontrako eraso moduan ulertu behar dugu, aktibatu eta aurre hartu behar diogu. Hortik dator izenburua; denok gara bat, denok gara zu”.\nDenokZu kanpainaren zati bat ikastetxeetan garatuko dute, LH3tik LH6ra bitarteko umeekin lan eginez. Beste zatia udal ordezkariekin lantzekoa dela azaldu du Elgarrestak, eta uda garaia eta herriko jaien testuingurua baliatu dutela aurkezpen bilerak egiteko. “Bistan da festa garaian-eta erasoen kopurua areagotu egiten dela, eta DenokZu kanpaina udalentzat tresna bat da festetan gertatzen diren sexu erasoei aurre hartzeko eta zerbait egiteko”.\nEskualdez eskualde egindako bileretan, Elgarrestak sumatu du gaiari buruzko kezka. Eta kezka hori ona dela uste du. “Hau aspalditik dugun errealitatea da, baina orain gertatzen da bistaratzen hasi dela. Eraso kopurua ez dakit, baina salaketa kopurua igotzen ari da, eta argi daukagu hori sentsibilizazioaren ondorioa dela; eta sentsibilizazio horrekin jarraitu behar da, gizarteak arazoa bere egin arte”.\nBestalde, udal txikietan, eta ertain batzuetan ere bai, “hutsune handi samarra” dagoela azaldu du Berdintasun zuzendariak. “Askok protokolorik ez dute, ez daukate zehaztuta erantzuna. Eta batzuk ari zaizkigu deitzen, galdetzeko ea zer egin dezaketen, festen aurretik. Guk sentsibilizaziorako hainbat tresna eta aholku eskaintzen dizkiegu”. Bestalde, gutxieneko antolaketa bat ezinbestekoa dela dio Elgarrestak, “eraso hori gertatzen bada, erantzun ahal izateko”.\nErasoa gertatu ostean emakumeari arreta eskaintzeko protokoloak eta erakunde arteko itunak badaudela dio Elgarrestak, baina ezinbestekoa dela eraso bat gertatu ondoren erantzun soziala eta publikoa aktibatzeko bideak zehaztea ere. “Udalekin egiten ari garen bilerak aprobetxatzen ari gara horretarako. Gure asmoa da erantzun sozial eta instituzionala bateratu eta bideratuko duen protokolo harmonizatu bat egitea, gutxieneko batzuekin, udal guztientzako baliagarria izango dena. Protokoloak zehaztu beharko luke nolako erantzuna eman behar dugun erakundeok, baina baita herriak ere; eta herria osatzen dute bai ordezkari politikoek, baina baita ere elkarte eta eragileek eta banakoek, eta halako kasu baten aurrean guztien aktibazioa lortu behar da. Hori bilatuko du protokoloak”.


2013 apirila | Jalgi hadi plazara\nAtzo hasi eta gaur bukatuko dira Udaltop jardunaldiak Lasarte-Orian (Gipuzkoa). Eduardo Apodaka EHUko irakasleak atzo Euskaraz jarduteko aktibazioa: ideia zenbait psikologia sozialetik hitzaldia eskaini zuen. Irudikatu euskara teknikariz jositako aretoa. Euskaraz egiteko ohiturarik ez duen euskalduna edo euskara ikasteko intentzio handirik ez duen administrazio langilea izango dute buruan. Bada, Eduardo Apodakak jendearen portaera linguistikoa aldatzeko Gizarte psikologiak eskain ditzakeen...\nJoxe Manuel Odriozolak artikulu interesgarria idatzi du gaurko Berrian. Haren ustez, euskalduntze prozesuetan hiztunaren eta hizkuntzaren arteko dialektika sozial, kultural eta psikologikoak daukan barne-lotura sendoa ez da ikusi nahi, eta lotura horiek berebiziko garrantzia dute hizkuntza bat edo beste aukeratzerakoan. Hona artikuluko hainbat pasarte: “Hizkuntzaren erabileran eragiten duten ohiko alderdiak gutxietsi gabe, uste dut hiztunak gutxitan hautatuko duela bere nortasuna,...


Gizonezko bat atxilotu dute Trapagaranen, bikotekide ohia maletategian lotuta zeramala\nEmakumea gohitik behera lotuta aurkitu dute udaltzainek autoan. Gorputzean ubelduak eta kolpeak zituen.\n#Bazterrekoak Dian Fossey, "Gorilak laino artean" baino askoz gehiago\nEz da arraroa, primateak ikustean ( hizkera eta teoria zientifikoak albo batera utzita) komunean ditugun hainbat aurpegi ikustea, sentimenduak, keinuak, begiradak. Sentimendu hauetaz jabe , Dian Fossey primatologoak Afrikako mendietan eman zuen, literalki, bizia, gizakia hobeto ulertzeko gorilen jarrera behatuz eta . Dian-ek ezin baitzuen ulertu, hain paradoxikoki, nola zen posible gizaki batzuk animaliak bezala jokatzea, eta animali batzuk gizakiek baino gizatasun handiagoa demostratzea. 1974an zoologiako doktoretza jaso zuen Cambridgeko Unibertsitatearen eskutik. Afrikan emandako hamarkada luzea eta gero, “13 urte gorilekin” edo “gorilak laino artean” liburua idatzi zuen, gerora izan berarekin zinemara eramango zuten pasartea. Primateen aldeko urteetako borrokak, eta isileko ehiztarien kontrako kanpainek arerio ugari sorrarazi zizkion. 1985ean, bere Virungako etxean, biolentziaz hil zuten, antzaz matxete edo pareko labana batekin. Ehiztari amorratuek eginiko hileta izan zela adierazi zen; are gehiago, denboraz baieztatu zen hiltzailea Ruandako presidentearen emaztearen neba izan zela, “Protaice” deiturikoa. Honek, diamanteen ustiaketaren eta gorilen isileko ehizaren monopolioa ez ezik, Ruandako Tootsien genozidioaren buruzagietako bat izan zen baita ere. Dian Fooseyren lana ez zen baldekoa izan. Gorilen ezagutza zabalki handitzeaz aparte, espezie bakarra gain hartzen duen kontzeptu zabalagoa ereiten lagundu zuen: kontserbazionismoa. 70. Hamarkadako ekologismoa erabat indartu zuen. Bizitza forma ororen bizikidetzagatik eta kontzientzia kolektiboagatik lan egin zuen Dian Foosey-k.\nAzken asteetan, indarkeria matxista kasuak "igo" egin direla adierazi du Bizkaiko Foru Aldundiak\nTeresa Laespada Bizkaiko Enplegu, Gizarteratze eta Berdintasun diputatuak adierazi duenez, azken asteetan indarkeria matxista kasuen "gorakada" antzeman dute Bizkaian. Zehaztu duenez, aldundiko zerbitzuek sei emakume eta sei haur hartu dituzte indarkeria matxistaren ondorioz.\nItxaso Compañon: "BIBA ardoak ardo kultura berritzera dator"\nItxaso Compañon "El Mozo Wines" mahastizain-ardogilea da gerentea, jabea, sustatzailea, biltegizaina eta beste hainbat lan egiten ditu Lantziegon duen upategian. Orain dela 9 urte hasi zen bere familiak utzitako mahastiekin lanean eta Biba Ardoak ardo ekologikoen banaketa kooperatibaren bidez, zabaltzen du bere ardoa. Bestealde, Arabako upategien elkarteko lehendakari ordea da gaur egun.\nEuskal Herriko mugimendu feministak antolatzeko beharra nabarmendu du\nAldarri feministak kaleak hartu ditu beste behin martxoaren 8an. Arrakastatsuak izan dira hiriburu, herri eta auzoetan egin diren mobilizazioak. NAIZ Irratiak herrialdez herrialde antolaketa lanetan aritu diren mugimendu feministako kideak elkarrizketatu ditu. Erronka berdintsua azpimarratu gura izan dute guztiek: martxoaren 8ko egunean mobilizazioetan parte hartu duten emakumeak antolatzea eta saretzea.


Usabal | Tolosa\nGobernu Batzarrak, 2017ko abenduaren 26an, besteak beste, ondorengo erabakia hartu du:\n5.- Usabal Industrialdean dagoen pabilioiaren erabilera konpàrtsei lagatzeko lizentzia onartzea eta erabilera horren baldintzak xedatzea.\nTolosako Udalak, Tokiko Gobernu Batzarraren 2017ko abenduaren 27ko erabakiaren bidez, Hierros Bidania SLrekin ondoan deskribatzen den lokalaren errentamendu-kontratua izenpetzea erabaki du :\nHIRI-FINKA HIRITARRA: D-8 lursaila. Tolosako Usabal-Hegoa industrialdearen Birpartzelaziotik ateratako lursail-zerrendan D-8 erreferentzia duen Finka hiritarra. Mila bederatziehun eta berrogeita hamar metro koadroko azalera eraikia du (1.950 metro koadro). Lursail horren gainean badago pabilioi industrial bat, lursaila osoa hartzen duena.\nTolosako 11832 zenbakidun finka.\nKatastroko erref.: 0166A06. Finka: 4002678-Q\nUdalak finka hori hartu du errentan, iñauterietako karrozak egin eta biltegiratzeko udal zerbitzu publikoa emateko, toki-erakunde bezala kultura eta aisiako zerbitzuak ematearen inguruan dituen eskumenen barruan, bat etorrita Euskadiko Toki Erakundeei buruzko apirilaren 7ko 2/2016 Legearen 17. artikuluko 20. eta 33. apartatuetan xedatutakoarekin.\nAdierazitako arrazoiengatik, Lehen apartatuan deskribatutako lokala da jabari publikoko ondasun bat, festetako udal zerbitzuari atxikia.\n........... udal honi baimena eskatu dio aipatutako lokalaren zati bat erabiltzeko, 2018ko inauterietan erakutsiko duten karroza egin eta biltegiratzeko jardueretarako erabiltzeko. Jarduera hori da erabilera erkide berezi bat, zeren ez dituen baztertzen beste elkarte edo konpartsek sustatzen dituzten antzeko erabilerak, elkarte edo konpartsa horiek denek lagatako lokala partekatu behar dutelarik, dagokion udal lizentzian helburu horretarako ezartzen diren baldintzen arabera. Jabari publikoko ondasunen erabilera erkide bereziak lizentzia behar du, Toki Erakundeen Ondasunen Araudia onartzen duen 1372/1986 EDaren 77. artikuluan xedatutakoaren arabera.\nTolosako Udaleko Tokiko Gobernu Batzarrarena da ebazpen hau emateko eskumena, bat etorrita Toki-araubidearen oinarriak arautzen dituen apirilaren 2ko 7/1985 Legearen 21.1.q) eta 21.3 artikuluetan ezarritakoarekin.\nHorrengatik guztiarengatik, Gobernu Batzar honek, aho batez eta alkateak emandako ahalmenez baliatuta, Usabal-Hegoa Industrialdeko D-8 lursaileko industria pabiloiaren erabilera erkidea arautzeko helburuarekin, honako hau\nE B A Z T E N DU\nLEHENA.- Tolosako udalak baimena emango dio ........., Usabal-Hegoa industrialdeko D-8 lursaileko industria pabiloia erabili dezala, ondoko baldintzak kontutan hartuta:\nLehena.-Karrozak egiten dituzten konpartsek edo pertsonek elkarte bat sortzea izango dute, beren jarduera aurrera eramateko behar diren tramiteak errazteko. Hori egin ezean, batetik, ordezkari bat izendatu beharko dute Udal honekiko harremanetarako, eta, bestetik, dituzten kide guztien zerrenda eman.\nKonpartsako kideek adinez nagusi izan behar dute. Adin txikikoak badira, beren gurasoek ordezkatuko dituzten Udal honen aurrean.\nBigarrena.- Lizentziak eskuetsitako elkarte eta pertsonek lagatako lokala erabili beharko dute bakar-bakarrik lagatzearen helburuetarako, hau da, karrozak egin eta biltegiratzeko, eta lokal horretan ez da baimenduko beste inolako jarduerarik.\nHirugarrena.- Lizentziaren titular diren pertsona natural edo juridikoek egindako jardueretan, laneko arriskuak eta laneko osasuna prebenitzeko neurriak zorrotz errespetatu behar dira. Alde horretatik, Udalak edozein momentutan egin ahal izango ditu bere ikuskapenak, aipatutako araudia betetzen dela bermatzeko helburuz.\nLaugarrena.- Erabiltzaileek saihestu beharko dute arrisku-, ausarkeria-, zuhurgabekeria- edo arduragabekeria-egoera oro, eta Udal honen eta hirugarrengoen aurrean erantzun beharko dute baldin eta lizentzia honetan xedatutakoari jaramonik egiten ez badiote.\nBosgarrena.- Lizentziaren titular diren pertsonek erantzun egin beharko dute egiten duten jardueraren ondorioz, edo soilik lokala okupatzearen ondorioz egindako kalteengatik ─dela pertsonei dela ondasunei egindakoak─. Alde horretatik, Udal honi nahiz hirugarrengoei egindako kalteengatik erantzungo dute. Erantzun egin beharko dute, orobat, pertsonei egindako kalte eta lesioengatik, halakorik egiten bada, pertsona horiek lokalaren eta instalazioen erabiltzaileak izan edo pabiloiarekin zerikusirik ez duten beste batzuk izan. Pertsonei lesioak edo ondasunei kalteak eginez gero, ordaindu beharreko kalte-ordainak izango dira bakar-bakarrik lizentziaren titularren kontura, zeinek Udal hau erantzukizun guztietatik salbuesten duten, eta ez da beharko frogatzeko elementurik batere. Horretarako, lizentziaren titular den erakunde edo pertsona fisikoak erantzukizun zibileko poliza bat aurkeztuko du udal honen aurrean, aseguratutako kapitala gutxienez 300.000 € dela bermatuta.\nSeigarrena.- Lokala erabiltzen duten pertsona fisiko edo juridikoek beti errespetatu beharko dituzte udal zerbitzu teknikoek emandako jarraibideak. Halaber, honako agindu hauek errespetatu behar dira:\n1.- Udalak lokaleko tokiak banatuko ditu jasotako eskaerak eta pertsona edo erakunde sustatzaile bakoitzaren beharrak kontuan harturik.\n2.- Udalak lokaleko giltza bat emango du emandako lizentzia bakoitzeko, eta debekatuta dago giltza horren kopiak egitea.\n3.- Pabiloiko atea beti itxita egon behar du, eta debekatuta dago bertan egiten den jarduerarekin zerikusirik ez duten pertsonak sartzea.\n4.- Azkena ateratzen denak itzali beharko ditu koadroko argiak.\n5.- Debekatuta dago lokalaren barruan ibilgailuak aparkatzea.\n6.- Udalak mugatu edo debekatu ahal izango du instalazioetara sartzea, interes publikoko arrazoiak direla eta.\n7.- Karrozek su-itzalgailu bana eduki behar dute, eta karrozak egiteko erabiltzen diren materialek ahal den erresistentziarik handiena eduki behar dute suaren kontra.\n8.- Saiatu behar da karrozek ez izatea konpartsako kideentzat edo beste pertsonentzat\narriskutsuak izan litezkeen elementuak, dela eraiki eta biltzeko garaian, dela jendaurrean erakusteko garaian.\n9.- Karroza bakoitzaren gehieneko neurriek udaleko zerbitzu teknikoek xedatuko dute\n10.- Beren egonkortasuna bermatuta egon behar du.\n11.- Baldin eta karroza pneumatikoen gainean badoa, pneumatikoek behar bezalako erabilera-baldintzak eduki beharko dituzte: marratua, egonkortasuna...\n12.- Karroza guztiek eduki behar dute direkzio-mekanismo egokia, maniobrak erraz egiten uzten duena.\n13.- Gidatu behar badira, izan behar dute ikuspen-baldintza onekoak eta gidaria erraz sartzeko modukoak\n14.- Motor-elementuek ez dute arriskurik sortu behar.\n15.- Karrozek babesteko-hegal bat eduki behar dute beren perimetro osoan.\n16.- Argi-sistema ezin elementu erregai edo sukoietatik gertu egon liteke.\n17.- Erregaiaren birkarga ibilgailua geldi dagoela egin behar da.\nZazpigarrena.- Jarduera bukatutakoan, lizentziaren titular diren pertsona fisiko edo juridikoek behar dute elementu guztiak erretiratu eta pabiloia txukun eta jaso zuten bezala utzi. Alde horretatik, Udalak eman ahal izango du dagokion exekuzio-agindua, baita agindutako eginkizunak modu subsidiarioan exekutatu ere, lizentziaren titular diren erakunde eta pertsonen kontura.\nZortzigarrena.- Lokala erabiltzeko baimena prekarioan ematen da; beraz, udalak edozein unetan utzi dezake baliorik gabe, interes publikoko, legezkotasun- edo egokitasun-arrazoiengatik.\nHalaber, lizentziaren baldintzak ez betetzeak berekin ekarriko du lizentzia baliogabetzea eta lokalaren erabilera bertan behera uztea, alderdi interesatuari entzunaldia eman ondoren, kalterik egin gabe kasuaren arabera bidezkoa den zehapen-prozedurari.\nBederatzigarrena.- Lizentziaren indarraldia BEDERATZI hilabetekoa izango da, jakinarazten den biharamunetik kontatzen hasita. Kasu guztietan, udalak hitzartu duen errentamentu-kontratuaren amaierako data baino hilabete bat lehenago, lokala hustu eta garbitu beharko dute lagapena hartzen duenak.\nHamargarrena.- Emandako lizentziak izaera administratiboa duenez, Tolosako udalak ematen dituen ebazpenak berehala betearazi beharko dira bide administratiboari amaiera ematen badiote, bide horretan errekurrituta daudela kontuan izan gabe.\nEmandako lizentziekin zerikusia duen eztabaida oro administrazioarekiko auzietarako jurisdikzioan konponduko dira.\nBIGARRENA.- Tolosa udaleko Kultura Departamentuak erabaki hauek jakinaraziko dizkio baimendutako konpartsa edota karroza sustatzaile bakoitzari, dagokion jakinarazpen formala eginez (jaso-agiria barne).\nHIRUGARRENA.- Erabaki hauek interesatuei eta Tolosako Kultura Departamentuari jakinaraziko zaizkio.\nUsabalen karrozentzat pabeiloia Gobernu Batzarraren erabakia.pdf 72.36 KB


Jendaurrean edota zaintzan euskaraz lan egiteko tresnak eskaintzeko proiektua | herria | GAUR8\nJendaurrean edota zaintzan euskaraz lan egiteko tresnak eskaintzeko proiektua\nBanaiz Bagara elkartea duela hamar urte sortu zen pertsona migratzaileak euskarara hurbiltzeko bideak eraikitzeko asmoz. Azken urteotan lan munduari begira jarria dago nagusiki, jendaurrean edo zaintza lanetan ari direnei euskarazko erremintak eskura jarriaz; garbi baitauka euskaraz lan egitea kalitateko faktorea dela.\nLarunbat goizez elkartzen dira Andoaingo Urigain etxean. Berez dozena inguruk daukate izena emanda baina gaurko saiora lau agertu dira. «Gorabeheratsua izaten da parte hartzea. Batzuetan gehiago eta besteetan gutxiago etortzen dira, ahal dutenaren arabera», azaldu du Pako Aristik, irakasleak. Gehienak merkataritzaren inguruko formakuntza bat egiten ari dira –supermerkatuetan lan egiteko nagusiki– eta beren borondatez parte hartzen dute era berean Banaiz Bagarak antolatutako euskara ikastaroan.\nEtorkizuneko beren lan horretan gutxieneko bat euskaraz egin ahal izatea da helburua; hortik hastea, behintzat. Guztira hogei orduko ikastaroa izango da.\n«Tren baten moduko sistema proposatzen dugu. Oinarritik hasi eta bagoiak txertatzen joaten gara pixkanaka», azaldu du Aristik modu grafikoan.\nOinarrizko agurtzeko formak –egun on, arratsalde on, gabon, gero arte, bihar arte...–, norbere burua aurkezteko moduak –izena, adina, nongotarra...– eta erakusle lokatiboak –non, nondik, nora...– lantzen dituzte besteren artean. Jendaurrean lanean ari direla, harrera euskaraz egiteko eta oinarrizko galderak euskaraz erantzun ahal izateko tresnak eskaintzea da asmoa. «Agian supermerkatuan lanean ari zaretela norbaitek galdetuko dizue: ‘non dago olioa?’. Zuek gai izango zarete ‘han, ezkerretara’ erantzuteko, adibidez. Hori da helburua», animatzen ditu irakasleak.\nIkasleak askotarikoak izaten dira. Gaurko klasera, adibidez, kasu oso desberdinak bertaratu dira. Imanen gurasoak marokoarrak dira eta bera Madrilen jaioa da. Duela urte eta erdi etorri zen Andoaina bizitzera. Ez du euskaraz hitzik egiten eta ikastarora gerturatzea erabaki du.\n«Merkataritza ikastaro bat egiten ari naiz eta euskara ikastaro honetan ere eman dut izena, garrantzitsua iruditzen zaidalako hemen lan egiteko hemengo hizkuntza jakitea», agertu du. Larri samar hasi du saioa, «nik ez dut ezer ulertzen» argituz une oro. Irakasleak lasai hartzeko esan dio, ikasiko duela. Borondatea, behintzat, ez zaio falta.\nMarcela Nikaraguakoa da. Bederatzi urte daramatza Euskal Herrian bizitzen eta supermerkatuko kutxazain eta apal-betetzaile bezala aritzeko ikastaro bat egiten ari da. «Bezero asko gusturago sentitzen dira euskaraz hitz eginez gero eta garrantzitsua iruditzen zait guk zerbitzua euskaraz eskaini ahal izatea».\nBera konturatuta dago euskaldunak asko eskertzen duela bere hizkuntzan aritzeko ahalegina egitea, «nahiz eta mantso eta trakets aritu, ahalegina bera asko eskertzen du». Institutu garaian ikasi zuen euskara eta orain indartzen ari da pixka bat.\n«Lana egiteko garaian ere garrantzitsua iruditzen zait euskara jakitea. Nik, adibidez, adineko pertsonak zaintzen lan egin izan dut eta kasu horietan hizkuntza oso garrantzitsua da. Badira alzheimerra edota bestelako dementziak dituzten adinekoak euskaraz baino egiten ez dutenak. Eta, bestela ere, zaintzeko orduan hizkuntzak hurbiltasuna ematen du eta hori oso garrantzitsua da».\nMarcelak 23 urte ditu eta alaba txiki bat dauka. «Ikastaro honi esker lan egonkor bat topatu nahiko nuke, nire alabarekin denbora gehiago egoteko. Gainera, euskara ikastea oso ondo datorkit alabari ikastolako lanekin-eta laguntzeko. Eta ikastolako bileretan ere baliagarria izango zait euskara. Migratzaileen seme-alabei pixka bat gehixeago kostatzen zaie euskara ikastea eta euskaraz aritzea, etxean ez dutelako euskararik entzuten. Eta faktore horrek askotan zaildu egiten du sozializazioa bera. Ez nuke nahi nire alabari halakorik gertatzea».\nBistan da Marcelak borondate handia daukala eta hori gako garrantzitsua da. «Euskal Herrira etortzen zarenean ez zara konturatzen euskarak duen garrantziarekin. Gaztelerarekin moldatzen zara. Baina lan egiteko garaian garrantzitsua da, batez ere zaintza lanetan edo jendaurreko lanetan aritzen bazara. Baina egia da migratzailearen borondatearen araberakoa dela euskarara hurbiltzea. Nik garbi daukat euskara oso garrantzitsua dela Euskal Herrian bizi nahi baduzu».\nJazminek 20 urte ditu eta Lasarte-Orian bizi da. Duela hamahiru urte etorri zen Dominikar Errepublikatik eta euskaraz aritu da eskolan. Primeran ulertzen du euskara, baina hitz egiteko ausardia falta zaio. «Nire lagunekin gazteleraz egiten dut beti, ez dut inorekin euskaraz egiten eta pixkanaka galtzen ari naizela sentitzen dut. Horregatik eman dut izena ikastaroan, pixka bat freskatzeko. Egia da hemen oso erraz egiten dela euskaratik gaztelerarako saltoa, baina, euskarak inguratzen bazaitu, euskaraz gehiago egiten duzu. Hori da nire helburua».\nElaiaren kasua bestelakoa da. Euskal Herrian jaioa da eta euskaraz primeran egiten du, baina ez dauka euskaraz egiteko ohiturarik. «Ez zait gustatzen euskaraz egitea, ez dakit zergatik».\nPakok paretan trena osatzen segitzen du, bagoiz bagoi euskarazko solasaldia luzatzen. «Batzuetan euskaldun bati ‘kaixo’ esan eta pentsatzen du euskaraz badakizula eta arrapaladan hasten da hizketan, oso azkar. Horrelakoetan arnasa hartu, lasaitu eta esan ‘barkatu, poliki mesedez’. Edota ‘barkatu, baina ikasten ari naiz’. Beste aukera bat da ‘barkatu, oraindik ez dut asko ulertzen. Gazteleraz mesedez’. Horrelako formulak ikastea garrantzitsua da, bezero euskaldunak asko eskertzen baitu jarrera hori». Denek baietz diote buruarekin.\nHizkuntza gutxituen pista segituz Euskal Herrira lotu den bretoia\nAndoaingo Urigain etxeko ikastaroan topatu du GAUR8k Morgane Lincy (Roazhon, Bretainia, 1995), bere koadernoan etengabe apunteak hartzen. Kazetaritza eta bideo ikasketak egiten ari da. Iaz abiatu zuen proiektu bati esker ezagutu zuen Euskal Herria, hizkuntza gutxituak zutoin dituen egitasmoa. Parisko web-telebista batean lizentziatura bukaerako praktikak egiten ari zela erabaki zuen ikasketetan geldialdia egin, kamera aldean hartu eta Europan barna hizkuntza gutxituen atzetik abiatzea. Zazpi hilabeteko bidaian Euskal Herritik ere pasatu zen, euskararen egoera lehen lerrotik jaso nahi baitzuen. Bidaia horren ondorio den dokumentala, hain justu, datorren uztailean aurkeztuko du Gasteizko HIGA! jaialdian. Aurten bigarren edizioa izango du Hizkuntza Gutxituen Hiztun Gazteen Topaketak.\nUneotan beste proiektu baten harira etorri da Euskal Herrira, hori ere hizkuntza gutxituei lotua. «Zinema dokumentaleko master bat egiten ari naiz eta film labur dokumental bat egin behar dut. Iazko bideari segitu eta hizkuntza gutxituen inguruan egitea erabaki dut, gaia asko interesatzen zaidalako. Banaiz Bagara elkartearen berri izan nuen eta horregatik hurbildu naiz gaur, nola lan egiten duten ikusi eta nire film laburrean euskara ikastea erabakitzen duten pertsona migratzaileen istorioa kontatu nahi dudalako. Bretoia naizen aldetik, Euskal Herrian ikasteko asko dudala sentitzen dut», kontatu du.\nEuropa mailako Combi proiektuko partaide\nBanaiz Bagara elkartea Europa mailako Combi izeneko proiektuan parte hartzen ari da, hizkuntza gutxituen beste komunitate batzuetako eragileekin batera. «Migratzaileek eta desabantaila egoeran dauden ikasleek testuinguru elebidunetan lan egiteko gaitasun komunikatiboak» bultzatzea da proiektuaren helburua, eta, horretarako, «praktika berritzaile inklusiboak eta lantokian eskatzen diren hizkuntzetan komunikatzeko gaitasunak hobetzeko metodoak garatzea».\nProiektuak Europako hizkuntza aniztasuna hartzen du kontuan eta hiru urteko epea dauka. Proiektuaren baitan lan sektore horien hizkuntza premiak aztertu behar dituzte, praktika moduluak garatu, praktika pilotuak egin eta ondorioen berri emateko ekitaldiak antolatu. Petra Elserren hitzetan, «proiektuaren ardatza hizkuntza minorizatuek adinekoen zaintzan duten garrantzia da. Europako Parlamentuan egon ginen proiektua aurkezten eta oso ondo baloratu zuten. Beste komunitate batzuetan ere beharrezko ikusten dute. Aztertu genuen lanbide formazioetan nola txertatu hizkuntza kalitate faktore bezala».\nPetra Elser. Banaiz Bagara elkarteko zuzendaria\n«Hizkuntza zaintzaren kalitateko faktore bat dela ikusarazi nahi dugu»\nDuela hamar urte sortu zen Banaiz Bagara elkartea, Petra Elserren bultzadaz. Euskal Herrira etortzen diren pertsona migratzaileei euskara jasotzeko bideak erraztea izan da hasieratik elkartearen helburua eta bide beretik segitzen du. Azken hiruzpalau urtean bereziki lan munduari begira jarri da elkartea, tartean, zaintzari begira. Izan ere, hizkuntza zaintzaren kalitateko faktore bat dela ikusarazi nahi du elkarteak. Zaintzea ez baita bakarrik jaten ematea eta garbitzea. Zaintzea konpainia da batez ere, eta hori norberaren ama hizkuntzan eginda beti da kalitate hobeagokoa.\nDuela hamar urte sortu zen Banaiz Bagara, behar batetik; Euskal Herrira etortzen direnek euskara jaso dezatela, ahalik eta modu errazenean.\nBai. Eta behar hori ez da aldatu. Ez da erraza etorkina edo atzerritarra izan eta euskal komunitatean euskaraz bizi den gizartearen parte izatea.\nArrazoi desberdinengatik. Batetik, euskaldunen dentsitatea ez da hain handia eta gaztelania nagusi da eguneroko bizitzan. Euskara ez duzu hainbeste entzuten, ez duzu hitz egiteko hainbeste aukerarik, eta, etorkina bazara, are gutxiago. Jendeak joera dauka etorkinekin edo atzerritarrekin automatikoki gazteleraz egiteko. Transmititzen den joera edo ideia honakoa da: “Zergatik ikasi euskara denek gaztelaniaz egiten badidate?”. Azkenean, transmititzen den ideia da ez dela beharrezkoa euskara jakitea.\nBeste aldetik, ikasi arren edo zerbait jakin arren, euskal zirkuluak nahiko itxiak dira eta ez da erraza jendea euskaraz bizi den inguruak topatu eta horietan sartzea.\nAlegia, pertsona migratzaileak borondate handia behar duela euskaraz ikasteko.\nBai, horrela da. Duela hiruzpalau urte bereziki lan mundura begira jarri gara elkartetik, euskara ikastaroak eskaintzen. Eta akaso alor horretan beharra zuzenago ikusten da, egunerokotasunean nabarmenagoa gertatzen baita euskararen beharra. Esaterako, familia euskaldunetan lan egiten duten zaintzaileek oso garbi eta oso zuzen ikusten dute euskara, eta, ondorioz, baita euskaraz jakiteko beharra ere. Eta zaharren egoitzetan, zaintza enpresatan eta horrelakoetan ere eskatzen da oinarrizko ezagutza. Ostalaritza, merkataritza eta beste alor batzuetan ere antzeko zerbait gertatzen da.\nLan mundura begira jarri da elkartea bereziki.\nBai, hala da. Lan munduari begira hasi ginenean, saiatu ginen hiru sail lantzen: industria, lan publikoak –ostalaritza, merkataritza eta antzekoak– eta adinekoen zaintza. Arlo bakoitzak komunikazio behar espezifikoak ditu eta hirurak lantzea edo estaltzea nahiko erronka handia zen guretzat; materiala prestatu, irakasleak topatu... Horregatik, adinekoen zaintzan zentratu gara bereziki.\nGure jendartean nabarmen ematen den errealitatea da honakoa: migratzaile asko adinekoen zaintzan aritzen da. Eta ondo zaintzeko, hizkuntzak sekulako garrantzia dauka.\nZalantzarik gabe. Hain justu, guk hori ikusarazi nahi dugu, hizkuntza zaintzaren kalitateko faktore bat dela. Gezurra dirudien arren, ideia hori ez dago hain zabalduta. Jende askok esaten du, “tira, hizkuntzarena ez da hain garrantzitsua. Garrantzitsuena ondo zaintzea da”. Baina, zer da ondo zaintzea? Zuk pertsona baten ama hizkuntzan hitz egiten ez baduzu, pertsona hori eta bere familia osoa hizkuntzaz aldatzera behartzen baduzu... horrek kalitatea kentzen dio zaintzari.\nHorrez gain, dementzia edo alzheimerra duten pertsona asko bere haur garaira itzultzen dira, eta, maiz, euskaraz bakarrik hitz egiten dute.\nIkastaroak eskaintzen dituzue. Nolako euskara behar da zaintzeko?\nHainbat ildo eta lan mota daude eta gu saiatzen gara lan mota guztiak lantzen. Saiatzen gara eraginkorrak izaten lan mota guztietan. Badira, alde batetik, barneko langileak direnak eta etxe barruan lan egiten dutenak. Horiekin oinarrizko hizkuntza lantzen dugu. Libre duten ordutegian eskaintzen dizkiegu ikastaroak, herri mailan. Zaintzako egoera desberdinak antzezten saiatzen gara ikastaro horietan, eguneroko benetako egoerak. Eginbehar bakoitzean behar dituzten hizkuntza baliabideak eskaintzen saiatzen gara ikastaro horietan; jateko orduan, dutxatzeko orduan, paseatzeko orduan... behar dituzten hitzak.\nBestetik, enpresen bitartez etxez etxe aritzen diren langileak daude. Horiekin ere lan orduetatik kanpo izaten dira ikastaroak, baina enpresarekin edota udalekin lotuta. Ikastaro horietan udalen eta bestelako erakunde batzuen laguntza izaten dugu. Eta, azkenik, zaharren egoitzetan lan egiten duten zaintzaileak daude. Horien kasuan, zenbait lanpostu eskuratu ahal izateko hizkuntza eskakizun zehatzak bete behar dira eta ikastaroak horri begirakoak izaten dira. Norabide horretan, hizkuntza gaitasunak eta profilak langile gehiagori aukerak emateko moduan lantzea da erronka, bereziki pertsona migratzaileei begira.\nPentsatzekoa da hizkuntza profil batzuk eskuratzea zaila dela migratzailearentzat.\nBai, oso. Horregatik ari gara hizkuntza gaitasunak eskaintzen eta, agian profila lortu ez arren, euskaraz zaintzeko baliabideak ematen. Adibidez, barneko langile bezala ari denari ez zaio euskara profila eskatzen, baina zaharren egoitzan edo etxez etxe ari denari udalerri batzuetan bai. Askotan, baina, ez da baldintza hori betetzen duen langile nahikorik eta profilik ez dutenak onartzen dira. Eremu horretan zerbait egiten saiatzen gara; nola landu langileen hizkuntza gaitasunak zaintza euskaraz egiteko. Ez lanetik kanpoko ikastaroetan, baizik eta lanean bertan, zaintzaren testuinguruan.\nNola antolatzen dituzue ikastaroak?\nIa Gipuzkoa osoan eman ditugu ikastaroak. Ikastaro gehienak udalek kontratatzen dituzte, eta, batzuetan, enpresek. Gure ahalegina batetik metodologikoa da, eta, bestetik, egiturazkoa. Hori guztia modu antolatu batean txertatu nahi dugu; lanbide prestakuntzan, lan orduen baitan... Hori guztia lortzeko politika bat behar da. Erakundeak ari dira bide horiek zabaltzen eta gure lanaren parte bat oraintxe bide horiek asmatzea da. Ikastaro horiek ezin dute noizean behingoak izan, egiturazkoak izan behar dute. Etorkizunean gauza finkoagoa eta denboran jarraituagoa izatea da helburua eta horretarako ezinbestekoa da elkarlana, bai udalekin, bai lanbide prestakuntzan ari direnekin eta baita Lakuarekin eta aldundiekin ere. Elkarrekin bide beretik joan behar dugu langileei euskaraz jarduteko aukerak eskaintzeko.\nLan mundura sartzeko laguntzak eta bideak badaude, baina badirudi horietan euskarak ez duela tokirik.\nBai, horrela da. Lanbide prestakuntza da lan mundura sartzeko bidea. Euskaraz ez dakienak, gaztelaniaz egiten du eta kito. Titulua gaztelaniaz lortzen du, eta, beraz, badu gaitasun profesionala, baina ez hizkuntza gaitasuna.\nBada hitzarmen bat Lanbideren eta HABEren artean arreta soziosanitarioaren alorrean langileak euskaltegira dohain joatea bideratzen duena. Kasu horretan, lanbide prestakuntza egiteaz gain, euskaltegira ere joan beharra dago; gainera, euskaltegian ez da euskara zaintzara bideratuta zaintzen, baizik eta hizkuntza orokorrean. Momentu honetan ez dago langile horientzako eskaintza espezifikorik.\nEta Banaiz Bagara hutsune hori bete nahian ari da.\nBai, hori da. Batetik alor didaktikoan ari gara, metodologia berezia prestatzen. Eta, bestetik, erakundeekin elkarlanean ari gara eskaintza benetan eraginkorra osatu nahian; ahalik eta langile gehienek eta erarik errazenean egin dezaten bide hori. Printzipioz, ibilbide bat eraiki beharra dago zaintza euskaraz egin nahi dutenentzat. Ibilbide profesional horretan hizkuntzaren ezagutza nola txertatu aztertu beharra dago. Eta ez bakarrik migratzaileei begira, badira bertan jaio arren euskaraz ez dakitenak eta pertsona horiei ere eskaini behar zaizkie hizkuntza gaitasunak.\nMaiz zailtasunak izaten dira, ikasleek lanorduetatik kanpo tarteak topatu behar dituztelako ikastaroetan parte hartzeko. Nekea ere traba izaten da, zaintza lana gogorra delako. Gainera, zaintzaileak gero etxean ama ere badira eta hor ere badute nahiko lan. Hori zailtasun bat izaten da. Baina etortzen direnak oso gustura egoten dira eta asko ikasten dute.\nGuk asko baloratzen dugu langile horiek dakitena, ezagutzen dituzten teknikak. Eta egia da langile horiek asko dakitela jendea nola tratatu behar den inguruan. Egoera oso intimoetan eta eguneroko laguntzan oso trebeak dira. Zaintzaileak teknika propioak lantzen ditu eta guk hizkuntza teknika horietatik abiatuta lantzen dugu. Horregatik, oso praktikoa da ikastaroa. Adibidez, benetako elementuak erabiltzen ditugu, xanpu potea kasu. “Eman xanpua” edo “altxa besoa” modu grafikoan eta zuzenean ikasten dute. Berdin xaboia, toalla... egunerokoan behar duten euskara jasotzen dute ikastaro horietan.\nHorrez gain, saiatzen gara esperientzia arrakastatsua izan dadin. “Hori oso zaila da”, “hori oso konplikatua da” eta antzeko ideietatik harago, saiatzen gara jendeak hasieratik sentitu dezala ahal duela, parekoak ulertuko duela. Oso arrakastatsua da “eman toalla” esan eta parean duzunak ulertu egin dizula ikustea. Oso eraginkorra izaten da.\nEta zaindua den pertsonarentzat ere oso positiboa izan behar du zaintzaileak euskaraz ikasteko ahalegina egiten duela ikustea.\nBai, eta adinekoek asko laguntzen diete euskararekin. Erreakzioak oso positiboak dira, oso politak. Bestelako teknika batzuk ere lantzen ditugu. Euskaldun bat euskaraz hizketan hasi eta ez diozula ulertzen sentitzean, nola erreakzionatu kasu. “Ikasten ari naiz, baina ez dut oraindik dena ulertzen” esan daiteke. Edo “eskertzen dizut euskaraz egitea, baina poliki-poliki, dena ez baitut ulertzen” eta antzeko erantzunak. Modu atsegin eta irekian erantzuteko teknikak lantzen ditugu.\nEuskaldunak baloratzen al du euskara ikasten ari denaren ahalegina?\nBai, baina pertsonaren arabera desberdin. Bada euskaraz ikasteko ahalegina txalotu eta segidan gaztelaniaz hitz egiten duenik. Euskalduna euskaraz ikasten ari denarekin konplize egiteko tresnak edo estrategiak falta dira: poliki hitz egin, esandakoa berriro errepikatu... Adibidez, gaztelaniaz ari bazara migratzaile batekin, ulertu arte saiatu behar duzu, behin eta berriz errepikatu, keinuak baliatu... Aldiz, euskaraz ari bazara, zuzenean gaztelaniara pasatu eta kito. Euskaraz ari zarenean ez dituzu beste mekanismo edo estrategia horiek guztiak lantzen. Hor kontzientziazio prozesu bat egin behar da euskaldunen artean. Egin ahalegina, ez pasatu zuzenean gaztelaniara.\n«Bezero asko gusturago sentitzen dira euskaraz hitz eginez gero eta garrantzitsua iruditzen zait guk zerbitzua euskaraz eskaini ahal izatea», iritzi dio Marcelak. Nikaraguakoa da.\n«Batzuetan euskaldun bati ‘kaixo’ esan eta pentsatzen du euskaraz badakizula eta oso azkar hasten da hizketan. Horrelakoetan lasai esan ‘barkatu, poliki mesedez’»


Gastronomiarekin loturiko ekintzak Caser Betharram eta Anakan – Irunero\nMaiatzeko hilabetean zehar gastronomiarekin loturiko ekintza ezberdinak antolatu dituzte Caser Residencialen Betharram eta Anakako egoitzetan. Anakako 30 egoiliar Irungo Atsegiña elkarteak antolaturiko bazkarira gonbidatuak izan ziren, maiatzaren 31ean Betharram-eko egoitzak pintxo-potea antolatu zuten bitartean.\nBazkaria Irungo Atsegiña elkartean\nUrtero moduan, Caser Anakako egoiliarrek maiatzeko hilabetearen hasiera Irungo Atsegiña elkarteak eskaintzen dien bazkariaz gozatzeko aukera izan zuten. Guztira, 30 izan ziren Atsegiñako bazkaria hurbildu ziren Anakako egoitzako egoiliarrak. Egoiliarrez gain, elkarteak zentroko langileak ere bazkaltzera gonbidatu zituen. Caser Resicencial egoitzatik Irungo Atsegiña elkarteari eskerrak eman nahi dizkiote urtero bezala egoiliarrentzako hain berezia den ekintza hau prestatzeagatik.\nBazkarian Anakako egoiliarrek Ama Xantalen, Servicios Bidasoa eta GSR Inmaculada egoitzetako egoiliarrekin elkartu eta une atsegin bat igarotzeko aukera izan zuten, elkarteak bazkarira Irungo egoitza eta eguneko zentroetara gonbidapena luzatzeko ardura hartzen baitu. Elkarteko bazkide eta Zuzendaritza Batzordeko kideek prestatzen duten bazkari honen bitartez, egoiliarrei egun batez haien egoitzetatik atera eta menu diferente batez gozatzeko aukera eskaini nahi diete. Egoiliarrentzako ilusio handiz espero dute bazkariaren eguna, errutina apurtu eta musika eta konpainia onean mimoz prestaturiko bazkariaz gozatzeko aukera dutelako.\nGastronomiarekin lorturiko ekintzen harira, Caser Residencialek Betharramen duen egoitza pintxo-potea antolatu zuten maiatzaren 31ean. Izan ere, ohikoa denez, egoitzan hilabetean behin gastronomiarekin lotura duen ekintza bat antolatzen da eta maiatzean pintxo-potea izan zen aukeratutako ekintza. Pintxo-potean egoitzako egoiliarrek era aktiboan parte hartu zuten pintxoen elaborazioan. Ostean, egoiliarrez gain, horien senide eta lagunak ere egoitzan pintxo-poteaz gozatzeko gonbidaturik egon ziren.\nMaiatzeko hilabetean zehar ekintza gastronomikoak protagonistak izan diren bezala, ekaineko hilabetean, Irungo jaien harira, San Pedro eta San Martzialeko jaiak izango dira bi egoitzetan antolatuko diren ekintzetan protagonista nagusiak.\nPosted in PublierreportajeaTagged Anaka, atsegina, Betharram, Case, irun, irunero


Portugaleteko Udala - Zeu zaude jokoan. Zeure alde apustu egin\nZeu zaude jokoan. Zeure alde apustu egin\nPortugaleteko Udalak abian jarriko du jokoarekiko eta lineako apustuekiko mendekotasuna prebenitzeko lehen kanpaina instituzionala. Izan ere, sentsibilizazio-deia da hutsalak diruditen apustuek pertsonari eta bere ingurukoei dakarzkieten arriskuez ohartarazteko. Ezin diogu horri iskin egin, pertsona batzuk beren bizitza jokoan jartzen ari baitira pantaila batean klikatuz. Gehienetan jokalaria ez dago oharturik mendekotasun horrek berekin ekar diezazkiokeen ondorio errealez, hau da, egiatan "jokoan dagoen guztiaz".\nLineako apustuak mendekotasun bihurtuta, jokoan dagoena haratago doa, zeren eta, gehien maite duzuna arriskutan jartzeraino ere hel baitzaitezke, alegia, zure familia, etorkizuna, ongizatea eta ikasketak. Hori guztia jokoan aritze soilagatik. Dakigunez, jaiotzen garenetik aritu gara jolasean baina testuinguru naturaletik aterata, arazo bihurtzen da zerbait dibertigarria izan gabe.\nHorren karietara, sentsibilizazio-kanpaina honek helburu du herritarrei arreta deitzea JOKOAN dagoenaz ohartarazteko, gazteei batik bat azpimarra jartzen diegularik. Horiek horrela, XXI. mendeko droga berritzat hartutako lineako jokoak eta kirol-apustuek ekar ditzaketen arrisku eta ondorio arriskutsuez ohartuko dira herritarrak. Kanpaina kontzeptuala dugu, mezu argi bezain zuzena duena: LO QUE ESTÁ EN JUEGO ERES TU. APUESTA POR TI. ZEU ZAUDE JOKOAN. ZEURE ALDE APUSTU EGIN\nJokoaren arriskuez ohartarazteaz gain, gonbit egiten diegu benetan jokoan dagoenaren aldeko apustua egiteko, beren bizitza, etorkizun, lagun, ongizate eta familiaren alde egiteko, azken batean beren aldeko apustua egiteko. Labur esanda, norberaren aldeko apustua egiteko.\nKANPAINAREN ELEMENTUAK: alderdi garrantzitsu eta nabarmenok barne biltzen dituen irudi bat eta mezu batzuk aukeratu ditugu:\nJokoa eta kirol-apustua\nKanpaina deigarri izan dadin, jokoaren (pokerra) eta kirol-apustuen antzeko estetika eta grafismoak hautatu ditugu. Hori dela eta, dei-mezuak, kontrasteak eta distirak ikus ditzakegu.\nHalaber, hondo ilun bat aukeratu dugu grafikaren elementu garrantzitsu hauexek nabarmentze aldera:\nMezuak hobeto irakurtzen dira.\nPantailan bertan jokoa ikusten da.\nAzkenik, gure protagonistaren aurpegia; hots: gazte batena, neska eta mutil batena, sexu batean ardaztu gabea.\nKanpaina ez da elebiduna, bi irudi desberdin, bata euskaraz eta bestea erdaraz, baititu. Era horretara, mezuak ez du indarrik galduko eta hizkuntza batean zein bestean zuzena bezain argia izango da.\nKanpaina kalean (tabernak, gazteen lonjak, osasun-zentroak, kirolguneak) eta sare sozialetan jarriko dugu abian egunotan. Gero, Gabonetako jaiak igaro ondoren toki gehiagotan ikusiko da, besteak beste, garraiobide publikoan, zineetan, institutuetan eta kirolguneetan.


Escamot català Euskal Herrian 2021 — dantzan.eus\nHemen zaude: Hasiera › Komunitatea › HERRIXA DANTZAN › Escamot català Euskal Herrian 2021\nAurten bai, abenduko zubian berriz etorriko zaigu Escamot català dantzari-musikari txangoa Euskal Herrira. Seigarren aldia izango du, eta hiru hitzordu finkatu ditu abenduaren 4tik 8ra bitartean, Nafarroatik Bizkaira. Bizkaiko proposamena berria da: bi eguneko dantza-egonaldia antolatu dugu Baratze baserri-eskolan, Eingo taldearekin batera.\nAurten Euskal Herrian laguntzaile / antolatzaile: Ortzadar Folklore Elkartea, Lizarraldeko Herri-dantzen Tailerra, Lizarrako Udala eta Eingo taldea.\nDantzaldiak doakoak izango dira, baina ohi bezala txapela pasako da, bidaia eta egonaldiaren gastuei laguntzeko.\nAbenduak 4: IRUÑEA\n17:00 Kale-dantzaldia Mercaderes karrikan\n18:30 Dantzaldia Katakrak-en (KASU: aforo mugatua)\n22:00 Afaria Ortzadar Folklore Elkartearen txokoan (pribatua)\nAbenduak 5: LIZARRA (San Andres feriak)\n13:15 Dantzaldia Santiago plazan: Lizarraldeko Herri-dantzen Tailerra\n14:30 Luntxa Lizarrako Udalaren eskutik (pribatua)\n17:30 Kalejira: Escamot català (San Martin plazatik hasita)\nAbenduak 6 eta 7: BARATZE baserri-eskola* (Gautegiz-Arteaga, Bizkaia)\n17:00 Euskal dantzen tailerra, Patxi Monteroren eskutik (batez ere Escamot-eko kideei zuzenduta): Euskal Herriaz kanpoko dantza-jaialdietan ohikoak diren fandangoa, Lantzeko zortzikoa, jauzi batzuk... berrikusi eta, komeni bada, hobetu.\n19:00 Dantzaldia: Eingo\n17:00 Dantza-ikastaroa: Kataluniako eta Okzitaniako dantzak, Escamot-eko kideen eskutik.\n19:00 Dantzaldia: Escamot català\n(*) IZENA EMATEA: Baratze baserri-eskolako jarduera eta otorduetan parte hartzeko beharrezkoa da aldez-aurretik IZENA EMATEA HEMEN (epea: azaroak 28). Ez dago zertan egonaldi osoa hartu. Jarduerak banaka har daitezke. Aukera dago bertan bazkaldu, afaldu eta ostatu hartzeko (izen-emate orrian aukeratu).\nHemen aurreko bi urteetako kronikak:


Bruselak Kyos eskualde grekoko hegaztien esportazioak blokeatuko ditu | Consumer\nBruselak Kyos eskualde grekoko hegaztien esportazioak blokeatuko ditu\nHegazti migratzaileek hegazti-gripearen H5N1 birusa izateko aukera aztertzen ari da CE\nEBk ezarritako betoak berretsi egiten du EBn hegazti-gripea detektatu dela. Gaixotasuna kontrolatzeko, Europako Batasuneko agintariek jakinarazi dute simulazio-ariketak prestatzeko asmoa dutela, pandemia baten aurrean estatu kideetako osasun-agintariek duten erantzuna egiaztatzeko. Hala, urte amaieran, ekintza komunari eta koordinazioari buruzko argibideak biltzen dituen dokumentua aurkeztea aurreikusten du.\nUrriaren 24an, 25ean eta 26an, estatu kideetako osasun-ministroek Kopenhagen biltzeko asmoa dute, EErekin eta OMErekin batera, pandemia baten aurrean prestatzeko moduei buruz eztabaidatzeko. Europako Batasunean herrialde bakoitzeko plan nazionalek gaixotasuna kontrolatzeko duten garrantzia nabarmentzen da. Plan horietan oinarrizko zerbitzu publikoak sartu behar dira, hala nola osasuna, garraioa, energia eta hezkuntza, Aquí Europa txostenaren arabera.\nGrecia-eu gripe aviar-eu hegazti migratzaileak


hodei guztien gainetik...: 22/4/1 - 22/5/1\nABIAPUNTUA: Candanchu (1560m)\nZAILTASUNA: S4. Zailtasuna mendiaren iparreko kanala eta Zapatillaren korridorean dago.\nIgoera (Brecha del Aspetik): 4 ordu\nJaitsiera (iparraldeko aurpegitik: 2 ordu\nIruñeatik Jacara doan autobidea hartuko dugu. Behin Jacara ailegatuta Candanchu eta Astungo eski estazioetara Aragongo bailaran goiti igaten den bidea hartuko dugu. Somporteko lepora ailegatu baino lehenxeago ezkerretara dago Candanchuko eski estazioa.\nEski denboraldia azken txanpan sartua da eta aukerak murrizten hasiak dira. Hala ere, 1900 metrotik goiti elur aunitz gelditzen da ipar aurpegietan. Etxetik hurbilen gelditzen zaizkigun mendietan gauzaren bat edo bertze egiteko aukera bada oraindik. Hala, Aspe ezagunean izan gara, Candanchutik abiatuta Brecha del Aspetik goiti iganez eta iaprraldeko kanala eta Zapatillaren korridorea lotuz beheitirakoan. Ederra.\n7:57 : Candanchu (1560m)\nZortziak baino minutu batzuk paratu ginen martxan, estazioaren aparkaleku zabal eta desertuan gaua pasatu ondotik. Neguko denboraldiko zurrunbiloa pasatuta, leku bakarti bilakatzen dira eski pistak.\nPisten azpiko zatia zeharkatu, eta iraupen eskiko zatian sartu ginen. Gure helburua aparkalekutik beretik ikusten zen argazkiko harkaitz arteko elurrezko diagonala zen. Bertatik sartuko ginen Loma Verde deitzen den parajean.\nAzpiko zati honetatik momentu guzietan jaitsieran eskiatuko genuen Tubo de la Zapatilla ezaguna begien bistan genuen. Ikusgarria da azpitik ikusita!\nCausiateko lepoa baino goitixeago eski pistak utzi genituen eta elur lauso arteko bidexkatik segitu genuen goiti, mendebalderantz momentu oro.\nZapatillako korridorearen bertze ikuspegi bat. Behin eta berriz begiratzen genion igan bitartean...\n1700 metro inguruan paratu genituen eskiak, Loma Verderen azpiko harresiaren oinean. Uste baino lehenago egia erran, igoeran 1900 metro arte ez genituela paratuko uste baikenuen. Goiz izan arren, elurra erabat usteldua zegoen jadanik eta kosta egiten zen eskiz ere igatea.\nHarresia balkoi itxurako zeharkaldu batek hausten du. Bertatik pasatuko ginen goitiko zatira. Berez esposizio pixka bat du pasabide honek, baina guk elur mingain fin bat bertzerik ez genuen harrapatu eta beraz ondoko belarrean geldituko ginen eroriz gero. Guzia elurtuta baldi badago kasu eman beharreko lekua da.\nPasabidea zeharkatuta, ezkerretara biratu eta mundu zurian barneratu ginen. Hortik goitiraino elurra soberan izanen genuen.\nCandanchu inguruak jadanik beheitian gelditzen ziren. Zati honetan fokeatzeko elur aproposagoa genuen. Guritzen hasia zen, bai; baina ez zegoen usteldua eta errazago egiten zen goiti.\nBidetik hilabete batzuk lehenago eskiatutako Acue mendiaren hego aurpegia parez pare genuen. Urrunago Lescungo mendiak. Zerua ez zegoen erabat garbi, kalimak ikuspegia murrizten zuen.\nLoma Verde delakoan poliki-poliki eskuinetaranzko joera hartu genuen Aspe mendiaren iparraldeko zirkuan sartzeko. Llena de la Garganta eta Llena del Bozo mendi ikusgarriak agertu zitzaizkigun aitzinean.\nEskuinerako egin eta bizkar honetatik zeharkatu beharko genuen lepoa ere ageri zen. Argazkian ezkerrenen ikusten dena da: Brecha del Aspe edo Paso de la Garganta de Aspe izenez ezagutua.\nBertaraino ailegatzeko zeharkaldi bat egon beharko genuen lehendabizi. Irakurria nuen esposizio pixka bat bazuela leku honek ere, baina gure egun horretako baldintzetan behinik behin ez zitzaigun iruditu.\nZeharkaldiak lepoaren azpiko zelaitxo batean uzten zaitu, harresi tentez inguratuta.\nAzken malda bat eta lepora ailegatuko ginen.\n10:56 : Brecha del Aspe / Paso de la Garganta de Aspe (2427m)\nLepo honetan elkartzen dira Aspera igateko iparraldeko eta hegoaldeko bide arruntak. Ezkerretara biratu eta hego-mendebaldeko orientaziodun maldatik eginen genuen azken zatia.\nMalda tente samarra da azken hau eta aunitzetan elur gogorra izaten duena. Guk baldintza arras onean harrapatu genuen eta kutxilarik gabe igan genuen.\nGailurraren azpiko lepotxoan eskiak utzi eta azken metroak oinez eginen genituen.\nGailurra metro gutitara...\n11:32 : Aspe (2645m)\nBigarren aldia zen niretako gailur honentan negoela. Aitzinekoan ez bezala, arimarik ere ez zebilen inguruan eta tarte zabala hartu genuen paisaiaz gozatzeko.\nEkialdea Lecherin, Pala de Ip, Collarada eta enparauekin...\nMendebaldean Llena de la Garganta eta Bisaurin...\nEgonaldiaren ondotik eskietara bueltatu ginen...\nSasigailurra eta gailur nagusiaren arteko lepotxoan utziak genituen eskiak. Jaitsiera, berriz, mendiaren iparraldeko kanaletik eginen genuen. Irudian ikusten dena da. Berez arriskutsua omen da neguan, elur gogorrarekin, beheitiko aldean mozketa bat baitu. Gu egon ginelarik elurra guri zegoen eta arazorik gabe jaitsi ahal izan genuen.\nKanala eskiatu mapetan 2403 metrora ageri den lepo honetara ailegatu ginen. Hortik Tortiellaseko zirkura jaitsiko ginen. Argazkian jaitsitako kanala eta gailurra ageri dira.\n2070 metro inguruan akitu genuen jaitsieraren lehen zatia, Lecherin eta Aspe mendien oinean dagoen zelaitxo honetan.\nBerriz ere fokak paratu eta eski pisten ingurura igan ginen, Puntas de Esper mendien azpiko pistetara, hain zuzen ere.\nMapan 2182 metrora ageri den bizkarren akitu zen bigarren igoeratxo hau. 100 bat metro igan genituen beraz.\nBertatik zeharkaldi bat egin eta Zapatillaren hodiaren sarrera den lepo horretara zuzendu ginen.\nItxura hau zuen Zapatillak goitiko aldetik. 300 bat metroko kanala da, 40 gradu inguruko malda hartuko duena momenturen batean. Elur arras biguna harrapatu genuen guk, gozatzeko modukoa hala ere.\nKanal ezaguna jaitsita eski pista elurtuak baliatu genituen ahalik eta gehien jaisteko. 1670 metroraino lortu genuen eskiatzea, estaziotik aski hurbil beraz.\n13:55 : Candanchu (1560m)\nEskiak bizkarrera eta belardi leunetatik akitu genuen itzulia minutu gutian.\nInguru honetakoak egin du eskiarendako. Hemendik aitzin denboraldia akitzeko Neouvielle, Gavarnie eta Maladetako zonaldeak geldituko dira, bertzeak bertze. Espero dezagun oraindik ere pixka bat eskiatzea...\nEgilea: Estebe ordua: 12:28 2 iruzkin:\nABIAPUNTUA: Estany de Sant Maurici (1930m)\nZAILTASUNA: S4, Valleta Secara sartzeko lehendabiziko kanalak ematen dio zailtasuna bideari.\nIgoera (Monesterotik) : 3 ordu eta erdi\nJaitsiera (Valleta Secatik) : Ordu eta erdi\nEuskal Herriko iparraldetik joanez gero, errazena A64 autopistatik joatea da. Bertatik Lleida/Bagneres de Luchon irteeraraino segitu eta irteera hau hartuta Lleidako norabideari jarraituko diogu une oro. Val d'Aranera ailegatuko gara horrela. Hemen Vielha zeharkatu eta Baqueira-Beret eski estaziora igotzen den errepidea hartuko dugu. Port de la Bonaigua mendatean zehar ondoko bailarara pasatuko gara.. Esterri d'Aneu herria gibelean utzi eta gero, eskuinetara Sorteko norabidean Espot herrira igaten den errepideaa hartuko dugu.\nTavascan inguruan eski saio bikaina egin ondotik, Espot aldera mugitu ginen. Berriz ere Aigües Tortes parke nazionalean zerbait egitea zen intentzioa eta kasu honetan Monestero mendia hautatu genuen. Estany de Sant Maurici laku ezagunaren hegoaldean, Peguera eta Encants ikusgarrien itzalean nahiko ustekabean pasatzen da piramide formako gailur hau. Aipatutako bi mendi ederren oineko bailarak konbinatuz, ordea, eski saio ederra eskaintzen du, paisaia ikusgarriekin eta jaitsiera arras onarekin.\n8:26 : Estany de Sant Maurici (1930m)\nTaxiak laku eder eta ezagunaren ondoan utzi gintuen. Goizeko ordu horretan, turista uholdeak ailegatu aitzin, lasaitasuna usaintzen zen inguru liluragarri honetan. Lakuak, mendi harritsu eta tenteek, pinuek eta elur malda zabalek koadro ezin politagoa marrazten zuten.\n8:37 : Refugi Ernest Mallafre (1893m)\nLakutik Prat de Pierroko aparkalekura jaisten den pista zabala hartu eta metro batzuk galduta eskuinetara biratuko ginen bertze pista batetik paso artean altxatua dagoen aterpetxo honetara ailegatzeko. Momentuz eskiak bizkarrean, doike!\nAterpetik goiti segidan hasiko ginen elurra ukitzen, baina oinez segitu genuen zati batean, baso arteko bide sigi-sagatsua izoztua edo elur gogorrarekin baitzegoen oraindik ordu horretan. Ibilbidea eztitu zelarik paratu genituen eskiak oinetan.\nBideak galbide handirik ez du. Monesteroko bailara politean barneratu ginen mantso-mantso eta errekaren bazterretik metroak poliki irabazi genituen.\nPaisaia ikusgarriak inguratzen gintuen arimarik ere ez zebilen harantxoan. Aste Sainduan den jendez blai egoten omen da, baina...\nAitzineko egunetan hemendik apsatutako eskiatzaileek arrasto nabarmena segitzea bertzerik ez genuen bide harrapatzeko. Arrastoa gogor zegoen zatika ordea eta ipurdia ederki estutu beharreko pasabideak zeuden.\nAltuera handirik irabazi gabe bailarak Peguerako lakutxoan utzi gintuen. Inguruko bertze bailara batzuek baino elur gutiago zuen Monesterokoak argazkian ikusten den bezala. Elurraren apetak, arras distantzia gutian baldintza arras ezberdinak harrapatzen dira aunitzetan. Egun horretan eskiatzeko aukera ematen zuen inguruak, baina guti gelditzen zaio denboraldi honetan...\nLakua gibelean utzita ezkerretara altuera irabazten hasi ginen... Bailararen sakonean Peguera ikusgarria izan genuen goiz osoan parez pare.\nAmildegitik ateratzeko ezkerretara igaten den bideak momentu batean kutxilak paratzera behartu gintuen. Malda dezente tentetzen zen eta mendebaldeko orientaziodun malda horietara eguzkia ez zen ailegatzen ordu horretan.\nZatirik tente eta teknikoena gaindituta, eguzkitara atera ginen eta malda etzanago eta zabalagoetatik ezkerretara biratu ginen Monesteroko lepoaren bila.\nGibelean genuen Amitgeseko sektorea, hiru egun lehenago igandako gailurrarekin...\n...eta aitzinean Monestero mendi ikusgarria. Bere eskuinetara gelditzen den lepora atera beharko ginen lehendabizi.\nLeporako azken metroak berriz ere dezente tentetzen dira eta elur gogorrak kutxilak paratzea eskatu zigun bertze behin.\n11:44 : Collada de Monestero (2726m)\nLepora ailegatuta Peguera ikusgarria gibelean utzi eta ezkerretara biratu ginen.\nEguneko tontorra ez genuen urrun jadanik. Azken metroak eskiak bizkarrean egin beharko genituen ikusten den bezala...\nTarteka harri-bloke erraldoien artean eskaladatxo errazak eginez eta tarteka bidexenda nabarmenari segituz egin genuen kaskorainoko azken zatia, mendiaren hegoaldeko isurialdetik egin ere.\nAzken metroetan aurpegiz aldatzen da bidea ekialdekora pasatuz.\n12:37 : Pic de Monetsero (2877m)\nGauza bat eta bertze, lau ordu inguru behar izan genituen tontorrera ailegatzeko. Bide guzian bezala, kaskoan ere bakar-bakarrik izan ginen, mendi giro bikainaz gozatuz.\nEzkerrean Gran Tuc de Colomers eta eskuinean bi egun lehenago eskiatutako Raterako malda ederra.\n13:04 : Coll de la Valleta Seca (2728m)\nGailurrean egonladi motza eginda, oinez metro batzuk jaitsi eta fite paratu genituen eskiak zangoetan. Ipar aurpegira pasatu, bertatik zati bat jaitsi eta zeharkaldi bat egin genuen Valleta Secara sartzeko lepo estuaren bila.\nLepotik beheiti argazkian ezkerretik hasita ikusten den bigarren kanaletik sartu ginen Valleta Seca bakartian. Lehen zatian 40 gradu inguruko malda izanen du kanalak, baina segidan akitzen da eta haranaren sakoneraino malda zabalagoetatik jaitsiera ederra dago.\nBailararen sakonean zati zelaiago bat pasatuta poliki-poliki Encantats mendiak inguratuz joan ginen haien ipar aurpegiaren azpiko aldera pasatu arte. Jaitsiera bikaina izan zen, elurra akituko zela iduri zuen momentu guzietan bertze malda politak deskubritzen genituen aitzinean. Itzuli hau zentzu honetan egitea gomendatzen dut, Valleta Secako jaitsiera Monesterokoa baino aise hobea baita.\n14:20 : Refugi Ernest Mallafre (1893m)\nAterperaino ailegatu ginen eskiatuz, uste baino beheitiago beraz. Bertan geldialdia zerbait jan eta edateko...\n14:55 : Estany de Sant Maurici (1930m)\nGeldialdiaren ondotik, presaka egin genuen lakurainokoa, 15:00etako taxia ez baikenuen galdu nahi. Interneten itzuli honen mendi eski erreferentzia guti harrapatu genituen, baina benetan merezi duela erraten ahal dugu, paisaia ikusgarria eta jaitsiera ona ditu!\nEgilea: Estebe ordua: 03:27 iruzkinik ez:\nEtiketak: Monestero (2877m)\nComa del Forn (2685m)\nAmitges (2851m), Ratera (2862m)


Arrasate, Bergara eta Oñatiko nagusien egoitzetako langileek hitzarmen berria eskatzen dute - Debagoiena - Goiena.eus\nArrasate, Bergara eta Oñatiko nagusien egoitzetako langileek hitzarmen berria eskatzen dute\nLeire Kortabarria 2015-05-19 18:04\nDebagoienean, Arrasate, Bergara eta Oñatiko zaharren egoitzetako langileek oraindik ez dute lan-hitzarmen berria, eta ekainaren 1erako ez badute lortzen, ELAk greba mugagabea deituko du. Gaur, martitzena, batzartzekoak dira Arrasateko egoitzako arduradunak eta ELAko ordezkariak, eta bihar, eguaztena, Oñatiko alkatearekin batzartuko da sindikatua. Bergaran, bestalde, Mizpirualdeko langileek karpa ipini dute Munibe plazan eta txandaka daude han, lan-hitzarmena eskatzen.\nGipuzkoako zaharren egoitzetan, eguneko zentroetan eta zaintzapeko etxebizitzetan dabiltzan langileak grebara deitu ditu ELAk baldin eta ekainaren 1erako ez badute leku bakoitzean hitzarmena lortu. Hitzarmen-marko proposamen bat egin du Foru Aldundiak, baina zentro bakoitzean sinatu behar da, bakoitzaren ezaugarriak errespetatuz.\nAzpikontratazio bitartez ematen da zerbitzua establezimendu gehienetan; leku batzuetan, enpresa batzuekin dago eginda azpikontratua; beste batzuetan, udal patronatu bidez funtzionatzen da; edo bi formulen arteko konbinazioa ematen da. Bestalde, Adegi eta Lares patronalek kontrolatzen dute sektorearen %75.\nOrain bi urte ere gatazka luzearen ondoren lortu zen lan-hitzarmena, eta orain iraungitzear dagoenez, berriz piztu da ika-mika.\nBakarrik Eskoriatzan sinatu da\nELAko ordezkarien esanetan, Adegi "hitzarmenaren aurka dago" eta ez du sinatzea nahi, baizik eta egoera "luzatzea". ELAk dio hitzarmen proposamenak berme egokiak ematen dituela langileendako, eta ez bakarrik ordainketa kontuetan. Debagoienean, oraingoz, bakarrik Eskoriatzako egoitzan sinatu da hitzarmen hori.\nBergaran, Mizpirualde egoitzako langileak mobilizazioak egiten dabiltza, batez ere Munibe plazan ipini duten karparen bidez. Oraingoz ez dute lana utzi, txandaka egoten baitira karpan; eta horrela jarraituko dute egubakoitzera arte. Baina, ekainaren 1a baino lehen ez bada akordioa egin, greba egingo dutela esan du ELAk.\nForu Aldundiak patronalen "blokeoa" salatu du. Egoitzei eta enpresa eta erakunde kudeatzaileei eskatu die "sinatzeko" Gizarte Politikako Foru Departamentuak proposatu duen lan hitzarmena. Aldundia gertu dago 11 milioi euro ipintzeko sektore horretako 4.800 langileen lan baldintzak hobetzeko. Gipuzkoan, sektoreko langileen %60 hartzen duten establezimenduetan sinatu dute hitzarmen hori; beraz, beste %40 geratzen dira hitzarmenik gabe, oraingoz.\nAdegi: "Plaza gehiago sor daitezela"\nAdegik, bere aldetik, "lan-hitzarmen berria negoziatzeko eta adosteko borondatea" berretsi du, eta honakoa esan du: "Foru Aldundiak benetan bermatzen baditu behar diren diru-konpromisoak, orduan bermatu ahal izango dira langileen baldintza ekonomikoak. Oraingoz ez dago berme hori, haren proposamenaren arabera". Era berean, "itxuraz Diputazioa tarifak handitzeko ipintzeko gertu dagoen dirua plaza gehiago sortzeko erabil dadila" proposatzen du Adegik.\nMendekoendako eta desgaituendako\nBeste alde batetik, mendekotasuna dutenendako eta desgaituendako beste 90 plaza sortuko direla iragarri du Foru Aldundiak. Adineko mendeko pertsonentzako 20 egoitza plaza irekiko dira Aretxabaletan, Donostian eta Zestoan eta beste eguneko zentroko 9 plaza Errenterian eta Arrasaten.


Aldundiak teknologia berriak irakatsiko dizkio xehekako merkataritzari | El Correo\nZurekinAldundiak teknologia berriak irakatsiko dizkio xehekako merkataritzari\nAldundiak teknologia berriak irakatsiko dizkio xehekako merkataritzari\n'Pentsatu pluralean, erosi singularrean' kanpainaren barruan sartzen da prestakuntza ekintza hori\nI.AGOTE Jueves, 15 febrero 2018, 23:15\nArabako Foru Aldundiaren Enplegu, Merkataritza eta Turismo Sustapenaren Sailak teknologia berriak irakatsi dizkie (bereziki 'Google My Business' plataforma) berrogeita hamar merkatariri azken asteetan zehar. Tokiko merkatariei laguntzeko 'Pentsatu pluralean, erosi singularrean' kanpainaren barruan sartzen da prestakuntza ekintza hori.\nEnplegu, Merkataritza eta Turismo Sustapenaren Sailak joan den abenduaren hasieran abiarazi zuen Gasteizko eta Arabako tokiko merkatariak sustatzeko eta haiei laguntzeko kanpaina hori, kontsumitzaileei jakitera ematearren ezen auzoko edo herriko saltokian erostea, kalitate eta hurbileko tratuaren sinonimoa ez ezik, badela ekonomia, tokiko enplegua eta eskualdeko produktoreak sustatzeko modua ere.\nGasteiz, Laudio, Amurrio, Agurain, Araia eta Guardiako 165 merkatari txikik parte hartzen dute, guztira, kanpaina honetan, zeinak hedabide eta sare sozialetan ere baduen presentzia, eta saltokietan ere bai, bereizgarri eta informazio orrien bidez eta are agiri baten bidez ere, zeinean nabarmentzen baita zer eragin positiboa duen xehekako merkataritza baliatzeak kontsumitzeko. Agiri hori irudi bihurtu zen sustapen bideo baten bitartez.\nKanpaina era bateko eta besteko ekimenen bitartez hedarazten da, eta, horien artean, nabarmentzekoak dira Gasteizen, Laudion eta Amurrion hedatutako prestakuntza ekintzak, arabar merkatariei teknologia berriak baliatzenerakustekoak, bereziki 'Google My Business' izeneko plataforma, saltokiak agerira ekartzeko Interneten bidez eta bezeroeieta bezero izan daitezkeenei ordutegi, harremanetarako datu eta abarren berri emateko.\n«Bost prestakuntza ekintza antolatu ditugu, eta 50 parte hartzaile izan ditugu; ekintza horietan, adierazi diegu zertan datzan Google My Business, eta erakutsi diegu nola erabili tresna hori moduerabilgarri eta eraginkor batean. Online plataforma horren bidez saltokiak geolokalizatzen dira, bezeroekiko harremanak izan daitezke, eta haien gustu eta beharrizanen gaineko informazioa eskuratu», azaldu du Cristina González Enplegu, Merkataritza eta Turismo Sustapenaren Saileko diputatuak.\n'Pentsatu pluralean, erosi singularrean' kanpaina 2017ko abenduan abiatu zen, eta 2019aren hasierara arte garatuko da, hainbat fasetan. Ondorengo urratsetako batzuk izango dira sare sozialetan saltokiak sustatzeko lehiaketak antolatzea datozen asteetan, eta 2018ko udaberrian denda ibiltari bat abiaraztea, diseinuzkoedukiontzietan oinarritua, zeinari The Singular Store izena eman baitzaio.\nGunehori leku batetik bestera ibiliko da Gasteizen eta Arabako gainerako herrietan, kanpainan parte hartzen duten saltokiekin (Amurrio, Laudio, Agurain, Araia, Guardia). Xede nagusia ez da izango produktuak saltzea, baizik eta esperientzia, eta gune berezi bat izatea merkatariek eta bezeroek tril egin dezaten:egunero, zenbait saltokik beren produkturik berezienak jarriko dituzte erakusgai, eta eskaintzaren aurkezpen publiko bat egingo dute. Hona non kontsultatu daitekeen jarduera horiei eta kanpainaren gainerakoei buruzko informazioa: www.arabahemengoshopping.eus.\nEuskadi, bi dimentsioko materialen ikerketen munduko mapan\nUr-andelak berreraikitzeko diru-laguntza emango dute Araban\nVGBiziz bizikleta-aparkaleku seguruen sarea abian da Lapurdiko Inauteriak ospatuko dira igandean Kastañosen


Anbotopeko eta Dosa Salesianosek lortu dute igoera Seniorretan | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak » Anbotopeko eta Dosa Salesianosek lortu dute igoera Seniorretan\nLehen Mailako hoberena izana erakutsi du berriz Anbotopekok Tabira polikiroldegian finalaurrekoetan Zamudio irabazita eta Marrazoak finalean. Bigarren Maila Bereziari dagokionez, Independienteren aurka jokatu eta garaitu zuen Dosa Salesianosek, hirugarren laurdena erabakigarria suertatuz.\nNagusi oso aritu ziren Anbotopeko mutilak sestaoarren kontra. Ugari nabaritu ziren Onaindiaren puntuak, kolektiboak errebote-lanetan gauzatutako ahaleginez gain. Halere, hobe hautatu zituen jaurtiketak Marrazoak, distantziak zerbait urrituz atsedenera iristeko gutxi falta zela, 31-23. Lokalek ordea eraginkor ziren ere puntu bakarreko saskiraketetan eta abantaila areagotzea lortu zuten berriz hirugarren laurdenean zehar, 51-37. Amesten zuten oraindik sestaoarrek partiduari buelta emateko aukerekin, baina ezinezkotzat jo zuten Anbotopekoren aldetik Iparraguirre eta Vazquecek bi hiruko sartuta bakoitzak, Palaciok aurrean sartutakoei erantzunda. Hala suertatu ziren txapeldun hain zuzen.\n16,30H: Jesuitinas 56 – Marrazoak 61\n18,15H: Anbotopeko 82 – SD Zamudio 68\n10H. Hirugarren postua: Zamudio 50 – Jesuitinas 71\n12H. Finala: Anbotopeko 78 – Marrazoak 55\nBigarren Maila Berezia\nIndependienteri aurre egin eta garaipena lortu zuen Dosa Salesianosek finalean. Erritmo sutsuz irten ziren lokalak Sebastián eta Rojilloren anotazioekin, baina hirukoekin erantzun berehala Dosasek kontuak parekatzeko, 15-16 lehen laurdenaren amaieran.\nBere horretan segitu zuten ondoren Cortesek eta Vegak atsedenean 26-33 positiboa lortzeko. Hibridoagoa izan zen gerora Dosa Salesianosen jokoa, Independientek sakiraketik gabeko bost minutu pagatu bitartean. 25. minutuko 28-45-a erabakigarria suertatzen zen Independientek hirukoen bitartez distantziak berriro mozzten ahalegindu arren. Azkenean, 57-74 igoera ziurtatzzeko.\n16,15 horas: Barakaldo Saski 62 – Independiente 65\n18,30H: Colegio Basauri 68 – Dosa Salesianos 73\n10,15 H. hirugarren postua: Barakaldo Saski 52 - Colegio Basauri 50\n12,30H. Finala: Independiente 57 - Dosa Salesianos 74\nFF Senior ESP Mutilak: Tabirako txapeldun Escolapios oldarkor baten aurka Hurrengo sarrera :\nZorioneko igoera lortu du Mungiak eta bertan behera gelditu zitzaizkion aukerak Tabirakori EBA-rako bidean, finalaurrekoetan\nEuskal ligak: Lointek Gernikak JE derbia eta Tabirako eta EuskoArteko KE...\n11/02/2020 • Nagusiak\n(Castellano) LIGAS BIZKAINAS: Servidas las finales Seniors


Ereño Bizkaiko barnealdean dagoen udalerria da, herrialdearen iparraldean eta Busturialde eskualdean kokatua. 261 biztanle zituen 2016. urtean.\nJoseba Zarragoikoetxea Zenikazelaia (EAJ)\n43°21′04″N 2°36′57″W / 43.3511°N 2.6159°W / 43.3511; -2.6159Koordenatuak: 43°21′04″N 2°36′57″W / 43.3511°N 2.6159°W / 43.3511; -2.6159\n42 km Bilbora\n105 (%40.4) 140 (%53.8)\n% 10 (2011)\n% 5,57 (2013)\n% 83,59 (2010)\n% 77.73 (2016)\n5.2 2007ko udal hauteskundeak\n7.1 San Migel eliza\n7.2 Ereñozarreko San Miguel baseliza\n7.3 Potoko leizea\n8 Ereñoar ospetsuak\nOrotara lau auzo daude: Akorda-Bollar, Basetxeta-Atxoste, Elexalde-Zeeta eta Gabika. Herriaren erdigunea Elexalde-Zeeta da, San Migel elizaren inguruan sorturiko etxe multzoa.\nEreñoko Maria Luisa Elorza hiztunaren testigantza. Euskal Herriko Ahotsak proiekturako egindako elkarrizketa, ahozko ondarea jaso eta zabaltzeko.\nEreñoko euskara bizkaieraren barruan dagoen Busturialdeko euskaran kokatzen da. Busturialdeko herririk euskaldunena Bermeo da. eta UEMAko kide da.\n2011ko maiatzaren 22ko hauteskundeetako emaitzen ondorioz Ereñoko alkatea Euzko Alderdi Jeltzaleko Joseba Zarragoikoetxea Cenicacelaia da.\n142 (% 70,3)\n55 (% 27,23)\n2007-2011 legegintzaldian Ereñoko alkatea Eusko Alderdi Jeltzaleako Juan José Arribalzaga Elordieta izan zen.\nEreñozarreko San Miguel baselizaAldatu\nEulojio Bengoa (1873-1952), idazle eta misiolaria.\nAbel Muniategi (1942), bertsolari eta idazlea.\n↑ «Busturialdekoa - Ahotsak.eus» ahotsak.eus (Noiz kontsultatua: 2018-07-09).\n↑ «Eskolako zigorrak; behin gertatutako pasadizoa - Ahotsak.eus» ahotsak.eus (Noiz kontsultatua: 2018-07-09).\n↑ «Ereño - Ahotsak.eus» ahotsak.eus (Noiz kontsultatua: 2018-07-09).\nEreñoko udalaren webgunea.\nLiburuak: Euskal Herriko bidaia-gida/Herriz herri/Ereño\nAzken aldaketa 8 martxoa 2021(e)an, 23:37(e)tan\nOrriaren azken aldaketa: 8 martxoa 2021, 23:37.


Barakaldok 600.000 euro bideratuko ditu janari txekeetarako - Deia\nDiruzorro Txartelak ekimena\nBarakaldok 600.000 euro bideratuko ditu janari txekeetarako\ndeia.eus 21.05.2020 | 12:17\nBARAKALDO. Koronabirusaren krisiaren hasieran, Barakaldoko Udalak janari txekeak emateko 'Diruzorro Txartelak' ekimena jarri zuen martxan, krisialdiaren kalteak pairatzen ari ziren herritarrak laguntzeko. Orain, ekimen horretarako 600.000 euro bideratuko dituela ezaguarazi du Amaia del Campo alkateak. Hasiera batean 60 familia inguruk jasotzen zuten laguntza, baina pixkanaka-pixkanaka kopuru hori handitzen joan da eta, beraz, baliabideak handitu behar izan dituzte baita ere.\n"Hasierako pilotajean 60 diruzorro-txartel banatu ziren, inolako diru-sarrerarik ez duten familientzat. Orain beste 180 txartel inguru banatuko dira, eta dagoeneko emandakoak kargatzen joango dira, diru-sarrerarik ez dagoen bitartean ", esan du Del Campo alkateak.\n"Zaila da aurrekaririk ez duen egoera honen bilakaera aurreratzea, bai eta Estatuko Gobernuak eta beste administrazio batzuek iragarritako beste neurri batzuk nola eta noiz jarriko diren martxan jakitea ere; horregatik, laguntzen jarraitzeko eta egoera okerrenean dauden gure hiriko familiei erantzuna emateko, 600.000 euroko partidaz hornitu dugu neurria", iragarri du Del Campok. "Kopuru horri esker, prest egongo gara gizarte-langileek egiten dizkiguten eskaerei aurre egiteko", zehaztu du.\nSISTEMA DISKRETU, NORMALIZATZAILE ETA INTEGRATZAILEA\nEkimenaren bidez, gizarte-langileek balorazioa egin ondoren, une honetan diru-sarrerarik jasotzen ez duten familiei diruzorro-txartel bat emango zaie, supermerkatu-kate batean oinarrizko elikagaiak erosi ahal izateko. Diruzorro-txartelak 200 euro eta 300 euro artekoak dira hilean, erabiltzailearen arabera. Esperientzia pilotua positiboa izan da, " Elikagaiak etxetik gertu erosteko aukera ematen baitu, modu diskrezional, normalizatu eta integratzailean", adierazi du alkateak.\nEros daitezkeen behar-beharrezkoak diren produktuak honako hauek dira: lekaleak, pastak, arrozak, esnea, gailetak, frutak, barazkiak, haragiak, arraina eta oinarrizko higiene-produktuak (komuneko papera, etxeko garbiketa...). Aldiz, ezin dira erosi alkohola, freskagarriak (zukuak bakarrik), litxarreriak, edertasuna eta kosmetikoak, eta Gourmet edo Selectia produktuak.\nTxartel hau bateraezina da produktuak elikagai-bankuetan jasotzearekin. Txartela arduraz erabili behar da; bestela, zerbitzua bertan behera utz daiteke.\nOinarrizko gizarte-langileak lan neketsua egiten ari dira, eta egiten jarraitzen dute Gizarte Segurantzarekiko eta Lanbiderekiko elkarreragingarritasun-sistemen bidez premiak eta diru-sarrerarik eza egiaztatzeko,\n"Gizarte zerbitzuetan egiten ari diren lana eskertu nahi dut, aurrekaririk gabeko osasun krisi honek lana areagotzea ez ezik Gizarte Zerbitzuek une zail hauetan egoera okerrenean dauden bizilagunei eskaintzen dieten arreta egokitu beharra ekarri baitu ", azpimarratu du alkateak.


Umeentzako gaztelu bihurria prestatzen | GFUN\n1. Naughty Fort Paradiseko adin-taldea zehaztu beharko litzateke. 0-6 urte bitarteko eskola ona da edo, besterik gabe, campusean sartu.\n2. Naughty Fort Paradiseko eremua ere ona da. Txikia bada ere, epe luzeko negozio arazoei eragin diezaieke. Arretaz ebaluatu behar da bere funts propioen egoeraren arabera. Bestea, haurren jolaserako ekipamendu motak alderatu eta aztertu behar dira. Gaztelu bihurri tradizionalak kostu baxua eta elkarrekintza txikia ditu. Gaztelu bihurri elektriko berriak guraso eta haurren elkarrekintza, segurtasun eta higiene indartsuak ditu eta ingurune irekia sentsazio distiratsua da. Lekua aldi berean aukeratzea ere garrantzitsua da. Beharrezkoa da negozio potentzien balorazioa egitea, esaterako, inguruko trafikoko fluxua. Merkataritza gune handi bat, merkatal gunea, komunitate handia eta abar aukeratzea komeni da eta ospeak errenta baldintzatzen du.\n3. Halaber, jolaserako ekipamendu txikien poltsa fabrikatzaileak hautatzeko pauso erabakigarria da. Inbertitzaileentzako hobe da landa bisitetara fabriketara joatea, beren eragiketen egoera eta aretoaren eskala ikusteko eta produkzioaren kalitatea, ospea eta salmenta osteko zerbitzua emateko denbora, etab. Izan behar dute. hainbat moldaketa egin.\n4.GFUN konpainia espezializaturik gabeko aisialdirako ekipamenduak, ur jolaserako ekipoak, ur parkeko jolas ekipamenduak, haurrentzako jolas ekipamendua, barneko haurrentzako jolas ekipamendua, kanpoko umeentzako jolas ekipamendua, kanpoko jolas ekipoak eta pertsonalizatutako jolas ekipamenduen ekoizpenean espezializatuta dago. Jolas ekipamendu konpainia integrala gara, eta bezeroei ikerketa eta garapena eskaintzen diegu, diseinua, produkzioa, salmentak, instalazioa, zerbitzua eta pertsonalizatutako zerbitzuak.\nGFUNek ongi etorria ematen die bezeroei lankidetza bisitatzeko eta eztabaidatzeko. Edozein momentutan jar zaitezke gurekin harremanetan, edozein zalantza izanez gero.


Bertsolaritza - Berria.eus\n"Bertsolaritza" bezala etiketatutako albisteen zerrenda\nUEUfestak antolatu dituzte 50 urte ospatzeko\nEkainaren 1etik 16ra izanen da besta, eta hitzaldiak, bertsoak eta musika egonen dira.\nUnai Andak irabazi du Arabako azken final laurdena\nAramaion jokatu da Arabako Bertsolari Txapelketako hirugarren eta azken final laurdena, eta erabakita gelditu dira finalerdiak. Hendaian jokatu da, bestalde, II. Señora sariketa eta Aner Euzkitze eta Amaia Iturriotz izan dira lehen bi finalistak.\nGerard Larrondo: «Labeguerie gizon isildua da Kanbon; aski harrigarria da»\nMixel Labeguerie herriko semearen bizia oinarri duen ‘Egunsentia’ ikusgarria aurkeztuko du Latsarri elkarteak gaur eta bihar, Kanboko kiroldegian. Dantza, bertsoa, kantua eta lekukoak bildu ditu.\nSeñora sariketako lehenengo kanporaketa bihar jokatuko da, Hendaian\nEmakumeen eta hegemonikoak ez diren gainontzeko identitateen ikusgaitasuna du helburu lagunarteko txapelketak.\nUztapide berreskuratzeko asmoz\nPako Aristik idatzitako 'Nire Uztapide' biografia nobelatua berrargitaratu berri du Ereinek, Zestoako Udalaren ekimenez. Bertsolaria gogoan, Bertso Astea egingo dute udalerrian\nKilkerren inurri lanak\n2022ko maiatzak 1\nMaiz zail suertatzen zaie sortzaileei berak ere langileak direla ulertaraztea. Euren lanbideaz eta hari esker bizimodua ateratzeko dituzten zailtasunez aritu dira BERRIArekin Maite Gurrutxaga ilustratzailea, Pako Aristi idazlea, Gaizka Insunza musikaria, Oihana Iguaran bertsolaria eta Jurgi Ekiza musikaria.\nTxapelketari zor - Onintza Enbeita, Beñat Gaztelumendi eta Joanes Illarregi\nBertsolari Txapelketa Nagusiari buruz, pandemiaren ondorengo bertso saioen nolakotasunari buruz, oholtzara igotzean batzuetan jantzi behar izaten dituzten maskarei buruz eta abarrei buruz hitz egin dute Onintza Enbeita, Beñat Gaztelumendi eta Joanes Illarregi bertsolariek.\nGehiago jakiteko, ikusi!\nTaula gaineko erditze bat, amatasuna berrasmatzeko\nOihana Iguaranek eta Amaiur Luluagak 'AMAraun' pieza taularatuko dute apirilaren 7an. Amatasuna jorratzen du ikuskizunak.\nAndere Arriolabengoa nagusitu da Arabako txapelketako hirugarren final-zortzirenean\n192,5 puntu eskuratu ditu aramaioarrak, eta Xabi Igoak egin du bigarren. Bost final-zortzirenetako puntuazioaren hurrenkeran osatuko dira final-laurdenak.\nManex Agirrek irabazi du Arabako txapelketako bigarren final zortzirena\nIñaki Viñasprek irabazi zuen lehen saioa, 202 punturekin. Agirrek 185 puntu lortu ditu. Bost final zortzirenetako puntuazioaren hurrenkeran osatuko dira final laurdenak.\nBertsozale Elkarteak eta Euskaltzaindiak lankidetza hitzarmena sinatu dute\nBost urterako elkarlanerako akordioa izenpetu dute. Besteak beste, Bertsolariek kantuan darabilten hizkuntzaren azterketa linguistikoa ikerketa abiatuko dute.\nGaur abiatuko da Arabako Bertsolari Txapelketa, Amurrion\nGaur eta asteburuan jokatuko dituzte lehen faseko lehen hiru saioak; sei bertsolari arituko dira saio bakoitzean\nTxirrita txirrika ari izan da\nBertsolarien, dantzarien, margolarien eta zuzeneko musikarien lana troxatuz ospatu dute Bertso Eguna Izpuran. Emozioak umoreari juntatu zaizkie emanaldian.\nGaldera markadun etorkizuna\n2022ko martxoak 26\nLiteratura, bertsoak eta musika uztartzen dituen etorkizunari buruzko saio batek amaituko du Loraldia bihar, Bilbon. Alaine Agirre, Nerea Ibartzabal, Oihana Bartra eta Olatz Salvador izango dira oholtzan\nMusika, dantza eta marrazkia bihar Izpuran, Bertso Egunean\nNerea Ibarzabal, Oihana Iguaran, Sustrai Colina eta Unai Agirre bertsotan ariko dira, Aimar Karrikak gidatuta\nArabako Bertsolari Txapelketa apirilaren 1ean abiatuko da\n2022ko martxoak 20\nOhiko formatuan egingo dute lehiaketa aurten. Inoiz baino bertsolari gehiago ariko dira kantuan: 30. Finala ekainaren 11n jokatuko dute, Gasteizko Europa biltzar jauregian\nArabako Bertsolari Txapelketa apirilaren 1ean abiatuko da, Amurrion\n2022ko martxoak 19\nEkainaren 11n egingo dute finala, Gasteizko Europa biltzar jauregian. Guztira, 30 bertsolari ariko dira kantuan.


Mireia Arrillaga triatleta lekeitiarra, 2018ko euskal zirkuituko onena - Lea-Artibai eta Mutrikuko Hitza : Lea-Artibai eta Mutrikuko Hitza\nMireia Arrillaga triatleta lekeitiarra, 2018ko euskal zirkuituko onena\nGarraitz kirol taldeko triatleta lekeitiarrak absolutu mailako sari nagusia lortu du. Parte hartu duen probetan, guztira, 1.487,95 puntu eskuratu ditu.\nMireia Arrillaga, Garraitzeko sarituekin batera. Argazkia: Garraitz\nAsteburuan Euskal Herriko Triatloi Federazioak urtero banatzen dituen sariak banatu zituzten. Euskal Herriko Triatloi eta Duatloi Galan, hain zuzen ere, 2018 denboraldian triatloi eta duatloi zirkuituetako sari nagusiak banatu zituzten Eibarren. Euskal zirkuituan emaitzarik onenak eduki dituzten triatleta eta duatleten artean Lekeitioko Garraitz, Markina-Xemeingo Alarabi eta Ondarroako Koaxio taldeetako hainbat triatleta saritu dituzte.\nKoaxi taldeko Arantza Burgoa ondarrutarrak, esaterako, Emakumezkoen beterano2 mailako sari nagusia eskuratu du, 1.289,5 puntugaz. Sailkapen orokorrean, gainera, 8. postuan amaitu du denboraldia. Alarabi taldeko Zorion Kareaga markina-xemeindarrak, bestalde, Gizonezkoen beterano1 mailako sari nagusia lortu du, 1.483,82 puntugaz. Sailkapen nagusian 5. postuan amaitu du denboraldia.\nZorion Kareaga eta Arantza Burgoa garaikurragaz eskuetan. Argazkia: Koaxi\nGarraitzeko Paula Ugarteburuk, ostera, 2. postua bereganatu du Emakumezkoen kadete mailan. Aritz Iriondok eta Peio Urrutibeaskoak, hurrenez hurren, Gizonezkoen kate mailako 2. eta 3. postuetan amaitu dute denboraldia. Aratz Aizpuruak 3. amaitu du Gizonezkoen junior maila eta Iñaki Mendietak postu bera lortu du Gizonezkoek beterano3 mailan.\nDuatloi zirkuituan ere aurreko postuetan ibili dira Garraitz taldekoak. Alba Mendazonak 3. postua eskuratu du Emakumezkoen absolutu mailan eta Paula Ugarteburuk 2. postua lortu du Emakumezkoen kadete mailan.


Euskal Irakaslegoa » Maitasunaren menpeko pentsamenduaren kritika\nLehengoan Eitbn oso elkarrizketa interesgarria entzun nuen, gaur Word kafean emandako iritzi baten harira, Gizakiok ez garela bakarrik egoteko eginak eta bikotea eduki behar horren harira. Hauxe da programaren aurkezpena:\nMariluz Esteban antropologian doktorea gonbidatu dute ‘Andromedan’, ‘Critica del pensamiento amoroso’ liburuaz hitz egiteko. Bere hitzetan, ‘Maitasun erromantikoaren ideala ahuldu beharra dago emakumearen menpekotasun egoera ere ahuldu nahi bada’.\nzuek esango didazue arrazoia duen ala ez.\nNire ustez, ondo etorriko litzaiguke honetaz hausnartzea\nEntzun nahi baduzue, klik egin irudian eta entzun. Gero esango didazue zer pentsatzen duzuen!


Euri-erauntsiek Europako erdigunea inguratzen dute | Consumer\nEuri-erauntsiek Europako erdigunea inguratzen dute\nSuitzako Engelberg eski-estazioa zenbait astez egon liteke trenez eta errepidez komunikatu gabe.\nEuri-erauntsiek Europa erdialdea astebete igaro ondoren finkatzen dute. Orain arteko balantzea hau da: zazpi hildako -hiru Austrian, lau Suitzan eta bat Bulgarian-, ehunka ebakuatu, eta hainbat autopista eta trenbide-zerbitzu ixtea.\nGainera, Austrian Kufsteingo zubi handia eraisteko arriskua dago, Alemania eta Italia lotzen dituen autobide nagusietako batean baitago. Hori dela eta, egoera oso dramatikotzat jo da, nazioarteko turisten joan-etorriari eragingo liokeelako.\nAustrian, uholdeek Tirol eta Vorarlberg Estatua izan dituzte ardatz. Han izan dira hildakoak, baita Thuringer eta Oais herriak ere, 200 pertsona ebakuatu behar izan baitituzte.\nGaurtik aurrera, Mendebaldeko Alpeak dira kaltetuena, Suitzarekiko eta Tirolekiko mugan, Bregenz herrian herri bakartuak eta zauritutako zenbait pertsona beren etxeetako teilatuetatik atera behar izan baitituzte. Trenbideko garraioa ere eten egin da, eta herri asko argirik, urik eta telefonorik gabe daude.\nAlemaniaren hegoaldean, uholdeek A-8 autobidea itxi behar izan dute Munich eta Stuttgart artean, eta Neu Ulm herrian, Gurutze Gorriak 2.440 oheko ospitale bat ebakuatu du, eraikina uretatik iristeko arriskua dela eta.\nSuitzan, alerta-egoera mantentzen da eta lau pertsona hil dira eta beste bat larri zaurituta dago. Uholdeek sei kantoiri eragiten diete, eta ehunka pertsona ebakuatu eta errefuxiatuetara eraman dituzte, poliziaren iturrien arabera.\nBereziki kezkagarria da Engelbergeko eski-estazioko egoera. 1.500 turista inguru daude han, eta litekeena da zenbait astez trenez eta errepidez komunikatu gabe egotea, euriteen ondorioz.\nObwaldengo kantoian dago estazioa, eta airez baino ez du ukitzen kanpoaldea. Izan ere, urak suntsitu egin ditu bai errepidez bai trenbidez sartzeko bideak. Hornidura bi helikopteroren bidez mantentzen da. Helikopteroak larrialdi medikoetan bakarrik erabiltzen dira.\nElektrizitatea eta telefono-lineak ere moztuta daude, eta horrek hainbat etxebizitza komunikaziorik gabe mantentzen ditu; aldi berean, 200 pertsona inguru atera dira, ibarraren hondoa ia urez estalita dagoelako.\nTximista batek hilda\nUholdeak Bulgariara ere iritsi dira. Goiz honetan, tximista batek jota, gizon bat hil da Marchevo herrian. Hala ere, erreskate-taldeek zazpi lagun salbatu dituzte eremu berean urpean dagoen baserri batean.\nHungarian egoera normalizatzen ari da, nahiz eta euriteek herri asko isolatu dituzten eta 19 konderrietatik 11 erne dauden, datozen egunetarako prezipitazio gehiago izango direla aurreikusten baita.\nEuropa inundaciones-eu zentro


Abortuaz mintzatuko dira 'Ur Handitan' saioan | El Diario Vasco\nTelevisiónAbortuaz mintzatuko dira 'Ur Handitan' saioan\nAbortuaz mintzatuko dira 'Ur Handitan' saioan\nAbortatu duten hainbat emakumeren testigantzak bilduko ditu Xabier Madariagak astearte honetan\nMartes, 7 mayo 2019, 09:40\n'Norbere bizitzaren jabe' izenburupean abortuaz arituko dira astearte honetan 'Ur Handitan' saioan. Abortatu ala ez. Emakume askorentzat ez da erabaki erraza. Haurdunaldi batek hainbat emakumerentzat ilusioa eta bizipoza dakar, baina beste askorentzat ordura arte duten bizitzarekin sekulako haustura esan nahi du, desio eta nahi ez duten haustura.\nZuriñe Rodriguezek 15 urte zituen haurdun gelditu zenean; adin txikikoa zen, beraz. Haurdunaldi testaren emaitza ikusi bezain laster, argi izan zuen: ez zuen ama izan nahi. Abortatu ahal izateko bidea oso traumatikoa izan zela gogoratzen du. Legeak behartuta, gertatutakoa azaldu behar izan zien gurasoei, eta, aitaren laguntzarekin, haurdunaldia eteteko klinika batera joan zen. Ondo gogoratzen ditu begiradak, isiluneak, errudun sentimendua. Gaur egun, gai honetan eta emakumearen askatasunarekin zerikusia duten beste hainbatetan buru-belarri lanean dihardu. Uste du abortuak ez duela markatu bere bizitza.\nEkiñe Zurutuzak 27 urte ditu. 19 zituenean, haurdun zegoela jakin zuen. Berak ere ez zuen bere burua ama gisa ikusten. Bidaiatzea gustuko zuen, bizitza nomada zeukan, ume jaioberri batekin uztartu ezin zuen bizitza bat, bere hitzetan. Anbulatorioko emaginak pasarazi zizkion momenturik gordinenak, Ekiñek abortatzeko ideia bertan behera utz zezan hainbat iruzkin mingarri egin baitzizkion. Ezerk ez zuen, ordea, erabakia aldatzera bultzatu. Ekiñek bakardadean abortatu zuen. Handik bi astera kontatu zien aitari eta amari.\nMaria Jesus Berrotaranek jada seme bat eta alaba bat zituen 1975. urtean haurdunaldia etetera joan zenean. Garai hartan, Estatuan debekatuta zegoen abortua, eta, horregatik, emakume askok atzerrira bidaiatzen zuten abortatzeko helburuarekin; gehienek, Londresera. Bazen, ordea, Ipar Euskal Herrian egin zuenik, garai hartan, Hego Euskal Herrian ez bezala, abortatzea posible zelako. Lagun batekin eta besoetan 10 hilabeteko semea zuela hartu zuen Maria Jesusek autobusa Baionarantz. Bere kasuan, klinika legala bazen ere, baldintza prekario eta klandestinoan gauzatu zuen abortua. Berarekin egin dugu, 45 urte beranduago, bidaia bera.\nIban Gonzalez Provida elkarteko kolaboratzailea da. Badaki gizartearen gutxiengo baten argudioa defendatzen duela. Bizitzaren aldeko argudioa, berak dioenez. Uste du haurdunaldia etetea ez dela emakumearen eskubidea, eta hori egin aurretik hainbat irtenbide egon daitezkeela sinesten du.\nNaroa Iturri Askabide klinikako arduraduna da. Bertan, besteak beste, abortuak egiten dituzte. Aitzindariak dira horretan, eta era guztietako kasuak ezagutu ditu urte hauetan. Ez dago abortatzen duen emakumearen profil jakinik. Badago, ordea, emakume askok amankomuna duten ezaugarri bat: beldurra, errudun sentipena, lotsa.\n'Ur Handitan' asteartean, 22:30ean, dago ikusgai ETB1en eta eitb.eus-en.\nIruñean kalez kale\nKresala Dantza Taldeak 'Ikonografiak' ikus-entzunezko lana argitaratu du\nBisitan dator Perotá Chingó\nJon Plazaola: «Iñaki da más juego en Sevilla» Isabel Pantoja y las Azúcar Moreno, evacuadas tras querer abandonar 'Supervivientes'